Televizijski programi nisu prilagođeni deci\nTelevizijski programi uglavnom nisu prilagođen deci zbog čega je važno da se emisije namenjene starijima od 18 godina emituju isključivo posle ponoći, a ostali sadržaji pažljivo označavaju brojem, kako bi se znao uzrast publike kojoj su namenjeni, poručeno je danas sa diskusije "Medijski zakoni i zaštita dece i maloletnika".\n"Regulatorno telo nije dužno da klasifikuje svaki program posebno, već emiteri to samostalno rade i tu nastaje problem, jer se sadržaji sa scenama nasilja, psovkama, govorom mržnje, obeležavaju brojem 16 da se ne bi emitovali posle ponoći", izjavio je član Saveta Republičke radiodifuzne agencije Goran Peković.\nPoseban problem, kako je naveo, predstavljaju rijaliti programi, koji su se svojevremeno emitovali danju, u najgledanijim terminima, a u kojima su se mogle videti psovke i neprimereno ponašanje.\nRRA je zbog toga, podsetio je Peković, u aprilu ove godine donela odluku da se takvi sadržaji emituju samo posle ponoći, kao i da se rijaliti programi ne puštaju u realnom vremenu, odnosno da se emituju tek kada prođu uredničku "kontrolu".\nSrbi najviše gledaju programe sa nacionalnom frekvencijom\nViše od 76 odsto gledalaca u Srbiji "prati" domaće televizijske kanale, ali će se publika u budućnosti sve više okretati stranim programima i novim mogućnostima koje televizija pruža - videu na zahtev i snimanju programa.\n"Postoji konstantan trend rasta udela nacionalnih TV stanica u ukupnoj gledanosti od 2003. godine do danas. Više od tri četvrtine ukupnog gledališta otpada na kanale sa nacionalnim pokrivanjem", rekao je izvršni direktor kompanije "Agb Nielsen" u Srbiji, koja je specijalizovana za merenje auditorijuma, Darko Broćić.\nOn je istakao da je od kablovskih programa najgledaniji dečiji kanal "Ultra", a slede ga "Sport klub", "Foks lajf", "BN", "B92 info", "OBN", "Eurosport jedan", "Minimaks", "Foks krajm" i "Diskaveri".\n"Međutim, nijedan od stanih kanala ne može da se takmiči sa gledanošću kanala sa nacionalnom frekvencijom", istakao je Broćić i dodao da domaćinstva u Srbiji imaju po 1,46 TV prijemnika, da se kablovski signal distibuira do 42 odsto domaćinstava, a 10 odsto koristi neki od digitalni servisa.\nBroćić je istakao da će u budućnosti doći do fragmentiranja tržišta, auditorijum će se "polako rasipati", a kablovski kanali uzimati deo po deo publike, što se, kako smatra, neće dogoditi "brzo kao što se očekuje".\nDirektor "Reprezent komunikejšnsa" Borislav Miljanović naveo je da će se svetske, ali i domaće televizije, okretati ka sve manjoj publici, kao i da je digitalna revolucija dovela do "stapanja" televizije, interneta, kablovskih operatera i mobilnih telefona.\n"Kablovska televizija i operateri su u velikim problemima", naveo je Miljanović i dodao da će publika uskoro kupovati programe koje želi da gleda.\nKako je Broćić objasnio, na "novoj" televiziji će se tokom emitovanja programa, sa strane otvarati prozori koji će nuditi reklame, povezane sadržaje i slične programe.\nOn-lajn televizija, rekao je Broćić, ima budućnost, jer gledaoci žele da gledaju programe kada im odgovara i žele da plaćaju samo sadržaje koji im se sviđaju.\nDirektorka marketinga i prodaje "Telekoma Srbija" Jelena Stojanović predstavila je novu generaciju televizijskog programa - IPTV, koji u Srbiji trenutno ima 110.000 korisnika i nudi više od stotinu kanala.


NVO u 2016. bile meta negativne medijske pokrivenosti - Dnevni list Danas\nPočetna » Društvo » NVO u 2016. bile meta negativne medijske pokrivenosti\nIndeks održivosti organizacija civilnog društva (OCD) u 2016. godini za Srbiju je nepromenjen, ali se u izveštaju navodi da su nevladine organizacije u 2016. godini bili meta povećane negativne medijske pokrivenosti u 2016. godini.\n0Piše: Fonet 26. juna 2017. 15.04\nFoto: Nacionalna koalicija za decentralizaciju\nPredsednik Upravnog odbora Nacionalne koalicije za decentralizaciju Mladen Jovanović rekao je da Srbija ima ocenu 4,1 a ocena indeksa se utvrđuje na osnovu praćenja sedam oblasti, koje se ocenjuju ocenama od jedan do sedam, pri čemu je jedinica najbolja ocena.\nPrate se zakonsko okruženje, organizacioni kapacitet, finansijska održivost, zagovaranje, pružanje usluga, infrastruktura i slika u javnosti, rekao je on.\nJovanović je rekao da se ukupna održivost OCD nije menjala u 2016. godini, a organizacioni kapacitet, finansijska održivost i infrastruktura su se poboljšali, dok su se pravno okruženje, zagovaranje i slika u javnosti pogoršali.\nPrema njegovim rečima, od novembra je registrovano 28.799 organizacija civilnog društva, a 2011. godine ih je bilo 16.000.\nOn je posebno istakao problem opadanja imidža i slike OCD u javnosti drugu godinu zaredom, dodajući da je medijska pokrivenost u većini medija sa nacionalnom pokrivenošću bila negativna.\nJovanović je pomenuo Politiku i TV Pink, dok ističe da je opala i saradnja sa javnim medijskim servisom.\nDirektorka Centra za istraživanje, transparentnost i odgovornost (CRTA) Vukosava Crnjanski rekla je da je ozbiljno zabrinuta, jer u zemlji koja teži evropskim integracijama organizacije civilnog društva i javno zagovaranje imaju veoma negativan imidž, a trebalo bi da je drugačije.\nCrnjanski je napomenula da skoro 30.000 nevladinih organizacija pruža usluge građanima, uglavnom na lokalu, i menja državu u onim poslovima u kojima je ona najslabija.\nOna smatra da nepoverenje građana dolazi od toga što se stalno govori o tim famoznim ciframa koje dobijaju OCD i navela je primer CRTA koja je pratila predsedničke izbore.\nNaša misija je da vratimo poverenje građana u institucije, a šta ćete bolje od toga da su izbori fer i demokratski, navela je Crnjanski i istakla da su tabloidi prenosili da je CRTA dobila milion dolara da kaže da su izbori pokradeni.\nCrnjanski je rekla da je potom uzela da vidi gde su „ti milioni“ i navela da je prekontrolisala prilive organizaciji na deviznom računu u protekle tri godine i došla do te sume.\nTo znači da neko ima ozbiljne izvore u bankama, trezoru da dođe do tih podataka i nikome ništa, upozorila je Crnjanski i pozvala na solidarnost OCD da se to zaustavi.\nDirektorka Kancelarije za demokratski i ekonomski razvoj USAID Laura Palmer Pavlović ocenila je da je 2016. godina bila puna izazova za OCD širom sveta i da su pogoršavani uslovi za njih rad.\nOna je podsetila da USAID podržava ekonomsku i političku tranziciju Srbije i da je civilno društvo bio dosledan i pouzdan partner.\nPalmer Pavlović smatra i da prilikom ustavnih promena, koje je najavila Vlada Srbije, organizacije civilnog društva treba da budu ključni saradnik u tom procesu.\nPrema indeksu održivosti OCD, zakonsko okruženje u Srbiji dobilo je ocenu 4,1, organizacioni kapacitet 4,0, finansijska održivost 4,7, zagovaranje 3,6, pružanje usluga 4,2, infrastruktura 3,3 i slika u javnosti 4,6.\ncivilno drustvo, nvoBeograd


Utakmica između Igokee i Sparsa neće biti danas odigrana - Bhbasket\nBhbasket Liga BiH Utakmica između Igokee i Sparsa neće biti danas odigrana\nUtakmica između Igokee i Sparsa neće biti danas odigrana\nOdgođena utakmica 14. kola Prvenstva BiH za košarkaše između Igokee i Sparsa gotovo sigurno neće biti odigrana, potvrdio je Feni generalni sekretar Košarkaškog saveza BiH Amer Čolan.\nČolan je naglasio da je poništio nominaciju za ovaj meč jer komesar takmičenja Siniša Jakovljević nije postupio u skladu s propisima, pri određivanju novog termina, i gotovo je sigurno da meč danas neće biti odigran.\n“Siguran sam da Sparsi neće igrati utakmicu. Tražio sam da se nominacija stornira jer se klubovi nisu dogovorili po propozicijama, a komesar ne može samovoljno donijeti odluku kada se meč igra. Mora se poštovati kalendar takmičenja i propozicije. Upravni odbor KS BiH tumači propozicije i uskoro bi trebao donijeti odluku, ali dva člana UO-a su iz Igokee i ako oni ne glasaju odluke neće biti”, objasnio je Čolan.


Bernaki očekuje da će ekonomski rast da se uspori zbog kreditnih teškoća\nPredsednik američke Centralne banke, Ben Bernanki, rekao je Zajedničkom kongresnom odboru za ekonomiju da očekuje da će ekonomski rasta znatno da se uspori zbog kreditnih teškoća izazvanih lošim zajmovim u sektoru nekretnina.\nBernanki je rekao Zajedničkom kongresnom odboru za ekonomiju rekao da će kratkoročni ekonomski rast biti znatno sporiji u odnosu na 4 odsto u periodu od jula do septembra. On je rekao da će Uprava federalnih rezervi reagovati po potrebi da bi poboljšala ekonomsku situaciju. Kako je kupoprodajni sektor nekretnina slab, a vrednost dolara opada, dok cene nafte rastu, Bernanke smatra da postoji opasnost od veće inflacije i ekonomskog usporavanja. On je rekao da će veće cene nafte verovatno uticati na ponašanje američkog potrošača.\n“Želim da ukažem da ovi trendovi utiču na potrošnju i da očigledno postoji opasnost od inflacije, s obzirom da su cene benzina deo potrošačke korpe i prema tome deo inflacije. Još više zabrinjava to što bi cene benzina mogle da se pretoče u druge cene i dovedu do širih poskupljenja”, rekao je Bernanki.\nZbog bojazni da bi slab dolar i skuplja nafta mogli da dovedu do recesije američke ekonomije, vrednost akcija na njujorškoj berzi je naglo opala. Bernanki je odbio da prokomentariše postojani pad vrednosti dolara u odnosu na druge svetske valute, uz značajan izuzetak kineske. Na pitanje o ulozi Kine u svetskoj ekonomiji i šta bi ona trebalo da uradi na uravniteženju globalnog ekonomskog rasta, predsednik Centralne banke je odgovorio.\n“Kina bi trebalo da poveća fleksibilnost svog deviznog krusa da bi dozvolila da prirodni proces potražnje odmakne od u potpunosti izvozno orijentisane privrede i približi uravnoteženijoj ekonomiji, orijentisanoj prema domaćem tržištu.”\nKina međutim dozvoljava samo postepne promene deviznog kursa, rukovodeći svojom valutom u striktno trgovinskim okvirima u odnosu na američki dolar. Bernanki je izrazio zabrinutost zbog pritiska koji trpe mnogi Amerikanci koji se bore da otplate svoje kuće. On je naglasio da bi zajmodavci trebalo da učine više da spreče oduzimanje kuća ljudima koji nisu u stanju da plaćaju otplatu. Medjutim, zaključio je da će kreditni problemi, izazvani rizičnim kreditima sa promenljivom kamatom, verovatno da se povećaju, pre poboljšanja cele situacije.


GLAVNA TUŽITELJICA GORDANA TADIĆ PRISUSTVOVALA CEREMONIJI SVEČANOG OTVARANJA DRŽAVNOG ZATVORA U VOJKOVIĆIMA\nOtvaranje ovih zatvorskih i pritvorskih kapaciteta značajno će pomoći u procesu jačanja vladavine prava i radu Tužilaštva Bosne i Hercegovine.\nGlavna tužiteljica Tužilaštva Bosne i Hercegovine prisustvovala je svečanom otvaranju kapaciteta Zavoda za izvršenje krivičnih sankcija, pritvora i drugih mjera Bosne i Hercegovine u Istočnom Sarajevu.\nOtvaranje ovih zatvorskih i pritvorskih kapaciteta značajno će pomoći jačanju vladavine prava i ispunjavanju evropskih i svjetskih standarda za izdržavanje krivičnih sankcija, te zatvorskih i pritvorskih kapaciteta.\nGlavna tužiteljica Tadić želi istaći da je na osnovu optužnica Tužilaštva Bosne i Hercegovine pravosnažno osuđen veliki broj lica za krivična djela ratnog zločina i organizovanog kriminala, te ovi osuđenici trebaju kazne izdržavati po najvišim sigurnosnim i drugim standardima, što je nakon sudskog postupka važan element ostvarenja vladavine prava.\nU okviru predmeta na kojima radi Tužilaštvo Bosne i Hercegovine, često su potrebni pritvorski kapaciteti visokog nivoa sigurnosti kao što su kapaciteti u novootvorenom Državnom zatvoru.\nTakođer, pritvorski kapaciteti koji se nalaze relativno blizu kompleksa pravosudnih institucija u odnosu na druge zatvorske i pritvorske ustanove u BiH, značajno će olakšati rad u istražnim i pritvorskim predmetima, s obzirom da su se osumnjičeni i optuženi u Tužilaštvo BiH često dovodili iz udaljenih pritvorskih kapaciteta u svim krajevima BiH, pa će postojanje ovih kapaciteta dosta olakšati rad u smislu smještaja i dovođenja osumnjičenih i optuženih lica.


Vesti online / Vesti / Srbija / Radikali opleli po premijerki: Ana Brnabić preti srpskim radnicima!\nSrpska radikalna stranka najoštrije osuđuje izjavu Ane Brnabić u kojoj je zaposlene u Fijatu bezobrazno optužila da zbog njih Srbija svaki dan gubi na BDP-u i drsko im poručila da se ne igraju sa budućnošću Srbije, jer ako oni ne prestanu da štrajkuju, Vlada neće moći da dovede nove investitore koji znaju da će se svaki ugovor prekinuti štrajkom zato što radnici traže bolje uslove – izjavio je na današnjoj konferenciji za medije Miljan Damjanović, narodni poslanik i kandidat Srpske radikalne stranke za gradonačelnika Beograda.\nSrpski radnici nisu roblje: Miljan Damjanović\nDamjanović je skrenuo pažnju Ani Brnabić da radnici u Srbiji ne žele da budu roblje i najjeftinija radna snaga u Evropi, što su im namenili proevropski režimi još od 2000. godine.\n* Ne slušaju Brnabićku: 2.000 radnika u Fijatu odbilo da prekine štrajk\nProf. dr Vojislav Šešelj još 2015. godine je obelodanio štetan ugovor sa fabrikom automobila u Kragujevcu koji se čuva kao najveća državna tajna. Ugovorom i podsticajnim planom Fijat je dobio po 10.000 evra za svakog zaposlenog, što je više od 35 miliona evra iz republičkog budžeta. Fijat je dobio i niz drugih pogodnosti, poput one da im se iz budžeta uplaćuju doprinosi koji se plaćaju za sve zaposlene iz bruto zarada i na teret poslodavca.\nDamjanović je podsetio da je Ana Brnabić obećala da će problem zaposlenih u Fijatu u Kragujevcu rešiti još u ponedeljak, što je potvrdio i Aleksandar Vučić na jednoj televiziji. S obzirom na to da je ponedeljak prošao, postavlja se pitanje kada je taj ponedeljak u kojem će se rešiti ovi problemi i da li će konačno razgovarati sa italijanskim partnerom na temu štetnog ugovora koji je zaključen u vreme Tadićevog režima.\nRadikalski kandidat za gradonačelnika podsetio je da je u Srbiji na snazi niz štrajkova koji razobličuju pogubnu ekonomsku politiku finansiranja stranih investitora. Štrajkuju poljoprivrednici, prosvetni radnici, građani nezadovoljni politikom režima prema migrantima. Štrajkuju zaposleni u fabrici vagona iz Kraljeva, zaposleni u Gošinoj fabrici šinskih vozila u Smederevskoj Palanci, zaposleni u firmi Gorenje Valjevo, kao i najnoviji štrajk zaposlenih u Fijatovoj fabrici Krajsler automobili u Kragujevcu.\nDamjanović je takođe ponovio pitanje Aleksandru Vučiću da li će i kada pokrenuti inicijativu za razrešenje Ane Brnabić zbog skandalozne izjave da će se Srbija, ako bude morala da bira između Evropske unije i Rusije, ako nas budu pritiskali, opredeliti za Evropsku uniju.\nSRBIJA Varaju nas kao i 2008.\nSRBIJA Čitajte u "Vestima": Živite vi sa 300 evra


Srpski univerziteti su organizovani na principima samoupravljanja - Dijalog - Dnevni list Danas\nPočetna » Dijalog » Srpski univerziteti su organizovani na principima samoupravljanja\nKako pooštriti kriterijume i proceduru izbora u zvanja na domaćim visokoškolskim ustanovama\nDušan Teodorović02.09.2016. 08:00\nRektor i rektorski kolegijum imaju veoma ograničena akademska ovlašćenja. Izbori u univerzitetska zvanja, unapređenja i načini odlučivanja i glasanja su decenijama nepromenljivi i svojstveni uglavnom samo Srbiji. Razvijeni svet ima univerzitete organizovane na principima akademske hijerarhije. Nasuprot tome, srpski univerziteti su i u 2016. godini organizovani na principima samoupravljanja. Tako na primer, ni na jednom svetskom univerzitetu asistenti nisu u radnom odnosu, a pogotovu nisu članovi naučno-nastavnih veća na kojima se donose odluke o potrebi angažovanja redovnih profesora.\nŠta su suštinske razlike u izboru univerzitetskog kadra u Srbiji i na velikim svetskim univerzitetima? Posao koji u Srbiji obavljaju asistenti u svetu obavljaju studenti poslediplomskih studija koji se menjaju na svake dve godine. Dolaskom na srpski fakultet najmlađi saradnici zasnivaju radni odnos. Podrazumeva se da će novoprimljeni saradnici, bez obzira na sve proklamovane i zakonski uobličene kriterijume, reizbornosti, provere i ostvarene ili neostvarene naučne i pedagoške rezultate tokom godina, srećno da dočekaju penziju na univerzitetu (po mogućstvu u zvanju redovnog profesora). Dolaskom na fakultet postajete „naše dete“. U slučaju da se, prilikom reizbornosti ili izbora u više zvanje neočekivano javi bolji kandidat koji nije zaposlen na fakultetu ili, ne daj bože, kandidat koji je doktorirao u inostranstvu, a želi da se vrati u zemlju, nadležna fakultetska komisija, po pravilu, u referatu o izboru raznim neadekvatnim formulacijama, a ponekad i prenebregavanjem činjenica uvek daje prednost kandidatu već zaposlenom na fakultetu. Može da se konstatuje da karijera na srpskim državnim fakultetima počinje negde oko dvadeset pete godine i da se pri tome primljenom kandidatu pruža maksimalna zaštita u budućnosti od eventualnog gubljenja posla. Mladi doktori nauka, sa nekoliko godina profesionalnog iskustva na svetskim univerzitetima trenutno imaju veoma male šanse da postanu profesori univerziteta u Srbiji. Bitno je istaći da na srpskim državnim fakultetima postoji veliki broj sposobnih, talentovanih i vrednih ljudi koji ostvaruju značajne naučne, stručne i pedagoške rezultate. Neki od njih se, uglavnom neuspešno, suprotstavljaju osrednjosti, nepotizmu, plagijatima i lažnim referatima za unapređenje.\nTokom poslednje decenije prvi sastav Komisije za akreditaciju (kao inicijator), Nacionalni savet za visoko obrazovanje i senati pojedinih državnih fakulteta su doneli kriterijume za napredovanje univerzitetskih nastavnika koji su podrazumevali publikovanje naučnih rezultata u časopisima sa takozvane SCI liste. Pored delimičnog uozbiljavanja naučnog rada i načina saopštavanja rezultata ova inicijativa je generisala i niz negativnih pojava kao što su dopisivanje na radove, plagijati i publikovanje po svaku cenu u manje značajnim časopisima, od kojih pojedini nisu iz oblasti kojom se kandidat bavi. Potrebno je istaći da je zahtevani broj publikacija značajnih za izbor u zvanje u Srbiji daleko manji nego na svetskim univerzitetima.\nU 2016. godini izboru/reizboru nastavnika na srpskim univerzitetima se i dalje pristupa birokratsko-formalistički. Katedra na kojoj je kandidat zaposlen predlaže komisiju za ocenu kandidata (to najčešće radi sam kandidat). Komisiju, po pravilu sačinjavaju kolege sa katedre, koautori, mentor itd. Najvažniji trenutak na konkursu je predlaganje i određivanje članova komisije. Prvu verziju referata komisije najčešće piše sam kandidat za unapređenje. Atmosferu na većini fakulteta i univerziteta karakteriše ćutanje, jednoglasno izglasavanje podnetih referata i politika nezameranja. Svaki eventualni prigovor na reference i rad kandidata doživljava se kao akt neprijateljstva i remećenje uspostavljenih odnosa.\nKako prevazići postojeće stanje i na osnovu kojih kriterijuma u budućnosti treba birati profesore državnih univerziteta u Srbiji? Po mom najdubljem uverenju srpski državni univerziteti moraju da prihvate deo prakse svetskih univerziteta i da dožive radikalnu transformaciju izbornih procedura. Prvi korak podrazumeva slanje velikog broja mladih, talentovanih ljudi na doktorske studije na svetske univerzitete. Tridesetogodišnjaci sa stečenim doktoratom na vodećim svetskim univerzitetima moraju da dobiju apsolutni prioritet u izboru u docentska zvanja u Srbiji. Kandidati koji su doktorirali u Srbiji morali bi pre eventualnog izbora u docentsko zvanje da provedu najmanje godinu dana na dobrom inostranom univerzitetu kao postdok istraživači. I jedni i drugi bi morali da kroz pristupna predavanja uvere akademsku javnost u svoje naučne i pedagoške sposobnosti. Svi docenti treba da budu izabrani na određeno vreme na izborni period od šest godina. Posle izbornog perioda od šest godina državni univerzitet bi morao da odluči o otpuštanju zaposlenog docenta ili o izboru kandidata u zvanje vanrednog profesora. Izbor u zvanje vanrednog profesora bi garantovao izabranom kandidatu radni odnos do kraja karijere. Vanredni profesor bi mogao da samoinicijativno podnosi zahtev za unapređenje u zvanje redovnog profesora svakih pet godina. U slučaju neizbora u zvanje redovnog profesora kandidat bi zadržavao radni odnos u zvanju vanrednog profesora, uz pravo da se posle pet godina ponovo javi za eventualno unapređenje. Redovni profesori bi bili obavezni da periodično podnose dekanu i rektoru izveštaj o svom radu. Članove komisije za izbor kandidata moraju da sačinjavaju profesori sa drugih domaćih univerziteta i tri profesora inostranih univerziteta. Članovi komisije moraju da pišu individualne izveštaje o prijavljenom kandidatu, ne smeju da znaju jedni za druge i njihova imena moraju da ostanu tajna kako za kandidate, tako i za sve profesore na fakultetu. Ovo je uobičajena svetska praksa. Dekan fakulteta treba da napiše kratak izveštaj kojim podržava ili osporava evaluaciju kandidata izvršenu od kolega van univerziteta i iz inostranstva.\nKriterijume za izbor svakako treba da predstavljaju detaljno klasifikovane publikacije kandidata, postignuta citiranost, ocene pedagoških kvaliteta, urađeni i odbranjeni projekti, recenzentska aktivnost, članstvo u uređivačkim odborima naučnih časopisa, saopštavanje rezultata i uvodna predavanja na naučnim konferencijama, mentorstvo i ostale stručne, pedagoške i naučne aktivnosti.\nIzbore dekana i rektora treba obavljati na osnovu javnog konkursa koji omogućava i nastavnicima sa drugih univerziteta da budu birani.\nAutor je akademik, predsednik Odbora za visoko obrazovanje SANU\nDušan Teodorovićvisokoskolske ustanove


Nema rascepa kod Mađara, tvrdi SVM | Mondo Portal\nPredsednistvo SVM Bili smo i ostali jedinstveni\n25. februar, 17:09\nNema rascepa kod Mađara, tvrdi SVM 0 Podeli Podeli na facebook Podeli na twitter Podeli na viber Pošalji na mail\nSrbija 19.04.2015. / 17:14 17:17\nNema rascepa kod Mađara, tvrdi SVM\nIzvor Beta 19.04.2015. / 17:14 17:17\nPredsedništvo Saveza vojvođanskih Mađara (SVM) demantovalo je danas da postoje sukobi u vrhu te stranke i navelo da je "bilo i ostalo jedinstveno".\n"Predsedništvo SVM je bilo i ostaje jedinstveno i ne prihvata ničije i nikakve pritiske", navodi se u saopštenju za javnost.\nDodaje se da nijedna manjinska nacionalna zajednica "ne može sebi dozvoliti da konfliktima umanjuje efekte svojih ljudskih resursa".\n"Predsedništvo izražava odlučan stav da odgovoran pristup u pogledu funkcionisanja Nacionalnog saveta Mađara predstavlja zajednički interes svih subjekata", piše u saopštenju.\nBivši predsednik Nacionalnog saveta Mađara Tamaš Korhec izjavio je prošle sedmice da je postao "persona non grata" u očima SVM-a i Nacionalnog saveta Mađara.\nPajtić ispao naivan, Pastor "izdao" Vojvodinu\nPrema njegovim rečima, Jene Hajnal jeste zvanični predsednik Nacionalnog saveta ali je neformalna predsednica Ildiko Lovaš, koja ima bezrezervnu podršku lidera SVM Ištvana Pastora.\nDodao je da ga najviše "boli" to što je polovina vodećih ljudi Nacionalnog saveta iz vremena njegovog mandata odstranjena iz tog tela, iako je reč o članovima SVM-a.\nKorhec je naveo da programi započeti u njegovo vreme padaju u vodu, iako Nacionalni savet "nikada nije imao ovoliko novca", jer je on ostavio "punu kasu".\nPojedini mediji preneli su navode da je više članova i funkcionera Nacionalnog saveta Mađara, a među njima i Ildiko Lovaš, članica Izvršnog odbora Nacionalnog saveta Mađara.\nUdruženje građana "Za Mađare na drugi način" zatražilo je ostavku predsednika Nacionalnog saveta Mađara Jenea Hajnala.\nmađari svm nacionalni savet


Lagumdžija, Dodik, Čović i Bosić o formiranju Vijeća ministar – Informer\nLagumdžija, Dodik, Čović i Bosić o formiranju Vijeća ministar\nLagumdžija je rekao da SDP neće učestvovati u kreiranju Vijeća ministara (VM) ukoliko će biti svedena samo na bošnjačku stranku i da su krizu vlasti prouzrokovala dva HDZ-a koji su do marta opstruisali izbor delegata u Dom naroda BiH.\n“Ovdje se radi o dva koncepta – konceptu BiH sastavljene samo iz tri naroda i građanskom koji ne negira nacionalni. Nema razloga da ne napravimo nešto što će objediniti što više političkih partija iz BiH oko dva-tri ključna pitanja”, rekao je Lagumdžija gostujući na sinoć Radio-televiziji RS.\nOn je dodao da nepostojanja Vijeća ministara čini velike štete nižim nivoima vlasti i da princip pariteta i rotacije, koji se uvodi u formiranje VM-a, u Ustavu BiH ne postoji.\nPrema njegovim riječima, danas se Dejtonski sporazum dograđuje i mijenja u onoj mjeri u kojoj se BiH približava Evropskoj uniji, a presuda Suda u Strazburu u slučaju “Sejdić-Finci” svela je Predsjedništvo BiH na nešto što je suprotno Evropskoj konvenciji o ljudskim pravima.\nDODIK: KLjUČ FORMIRANjA VIJEĆA MINISTARA U FBiH\nPredsjednik SNSD-a Milorad Dodik izjavio je da se ključ za formiranje VM-a BiH nalazi u Federaciji BiH i da je suština problema postojanje različitih koncepcija viđenja BiH.\n“Do sada smo imali uspješno formiranje VM-a na tom konceptu, sada se od njega odustaje i nastoje se uzeti principi iz nekih drugih manje složenih država”, rekao je Dodik sinoć gostujući na Radio-televiziji RS.\nOn je dodao da različitim koncepcije formiranja VM-a mogu biti legitimne, ali da je jedina legalna ustavna koncepcija.\nLider SNSD-a je naglasio da karakter VM-a koji po svojim osobinama nije vlada govori o principu predstavljanja naroda.\nPrema njegovim riječima, BiH treba da ide prema evropskim integracijama, ali postoji zloupotreba evropskoh integracija da bi se ustavne nadležnosti redefinisale.\nDodik je rekao da je suština BiH problem, jer je oktroisana međunarodnim Dejtonskim sporazumom, ali da njeni narodi nisu na referendumu rekli da li žele BiH ili ne.\n“Mi kao legalisti poštujemo međunarodni dejtonski ugovor, ali njegovo slovo”, naglasio je Dodik.\nGovoreći o izboru hrvatskih predstavnika bošnjačkim glasovima, Dodik je ocijenio da se lider SDP-a BiH Zlatko Lagumdžija na ovaj način obračunava sa hrvatskim narodom, koji se svodi na pripadnike, a ne na predstavnike.\nOn je dodao da je potrebno izmijeniti Izborni zakon tako da se u FBiH naprave dvije izborne jedinice za člana Predsjedništva i da RS neće odustati od toga da se član Predsjedništva sa njene teritorije bira neposredno.\nČOVIĆ: KLjUČ KOD ČETIRI VODEĆE STRANKE U FBiH\nPredsjednik HDZ-a BiH Dragan Čović izrazio je uvjerenje da se na sastanku lidera vodećih stranaka u BiH u četvrtak, 17. novembra, može postići dogovor o formiranju VM-a i da se ključ nalazi kod četiri vodeće stranke iz Federacije BiH.\nČović je rekao da ostaje na stavu da Hrvatima pripada mjesto predsjedavajućeg VM-a i tri ministarska mjesta za dva HDZ-a.\n“Pokušaj biranja članova VM-a umjesto jednog naroda je uzrok neformiranja vlasti. Naš problem je povjerenje koje se sada lagano vraća”, rekao je Čović sinoć gostujući na Radio-televiziji RS.\n“Zastupljenost Hrvata u strukturi glasača koji su glasali za hrvatske predstavnike još nije dostigla 1,5 posto. Jedini način da se Hrvati zaštite je da se onemogući da neko može glasati umjesto njih”,smatra Čović.\nLider HDZ-a je naglasio da formiranje vlasti u dva kantona u FBiH predstavlja šansu za BiH da preživi.\nOn je ocijenio da građanska država u BiH u ovom vremenu ne može postojati, jer se tim konceptom nastoji brojnost jednog naroda pretvoriti u državu.\nBOSIĆ: RS-u I DALjE ČETIRI MINISTARSKA MJESTA\nPredsjednik SDS-a Mladen Bosić izjavio je da su četiri vodeće stranke u Federaciji BiH ključ formiranja novog VM-a i da Republici Srpskoj moraju pripasti četiri ministarska mjesta.\nPrema njegovom mišljenju, VM je mogao biti formiran prije 13 mjeseci, ali je u FBiH izbio sukob dva koncepta, a RS i BiH su talac odnosa u FBiH.\nBosić je naglasio da je u intereseu RS da se VM formira, jer je on dejtonska kategorija, ali i da signali lidera SDA Sulejmana Tihića da se u paket uključe i neke državne agencije nisu u korist postizanja dogovora.\n“Nema racionalnog objašnjenja zašto se nalazimo u ovoj krizi, jer u njoj svi gube. Neformiranje VM-a može da pokazuje da dejtonska BiH ne može da funkcioniše i zato smo i bili spremni na razne koncesije na sastanku u Brčkom”, rekao je Bosić gostujući sinoć na Radio-televiziji RS.\nOn je dodao da se preko presude Suda u Strazburu u slučaju “Sejdić-Finci” ne može mijenjati kompletan Ustav BiH, jer to neće dozvoliti RS.


ERS spremno preuzela funkciju javnog snabdjevača – ЕРС\n24. априла 2021. in Novosti\nDirektor MH “Elektroprivreda Republike Srpske” , Luka Petrović rekao je da je Matično preduzeće u potpunosti spremno za obavljanje funkcije javnog snabdjevača shodno novom Zakonu o električnoj energiji.\nOdgovarajući na pitanje novinara o razdvajanja nadležnosti i o tome kako protiče taj proces od 1. aprila, Petrović je dodao da je “Elektroprivreda Republike Srpske” dobila saglasnost Vlade Srpske da bude javni snabdjevač, a samim tim i Regulatorna agencija za električnu energiju dala je preduzeću dozvolu za obavljanje javnog snabdjavanja.\n“Svaki kupac ima pravo da izabere snabdjevača. Vlada je odlukom imenovala javnog snabdjevača koji je dužan u funkciji javnog snabdjevača , snabdijevati sve kupce koji se nisu odlučili za drugog snabdjevača”, kazao je Petrović.\n“Imamo spreman biling koji može da obračuna 580.000 računa na mjesečnom nivou, imamo raspoređeno javno snabdijevanje u 33 lokalne zajednice, kao i četiri centra koji su podrška ostvarivanju funkcije javnog sanbdijevanja koji se nalaze u Banjaluci, Bijeljini, Doboju i Palama zajedno, kao i jedan u Trebinju”, rekao je generalni direktor Elektroprivrede.


Ministar Branko Ružić u Zrenjaninu razgovarao sa predstavnicima gradova iz Mađarske\nObjavljeno 30.08.2017. u 22h\nU cilju jačanja prekogranične saradnje sa susednim državama i na poziv gradonačelnika grada Zrenjanina Čedomira Janjića, danas je u Gradskoj kući upriličen doček ministru za državnu upravu i lokalnu samoupravu u Vladi Republike Srbije Branku Ružiću i gradonačelniku grada Morahaloma iz Mađarske Zoltana Nogradia.\nSusretu su prisustvovali i državni sekretari Ivan Bošnjak i Zoran Kasalović, načelnica Srednjobanatskog upravnog okruga Snežana Vučurević, predstavnici grada Debrecina i Srpsko-mađarske privredne komore, kao i čelnici grada Zrenjanina.\nPozdravljajući prisutne, gradonačelnik Zrenjanina Čedomir Janjić izjavio je da je današnji susret odlična prilika da se višegodišnja saradnja sa mađarskim gradovima Đula, Debrecin, Mako, Bekeščaba i Morahalom u narednom periodu ojača i produbi.\n-Raduje me činjenica da je ministar svojim dolaskom pružio podršku našoj nameri da saradnju sa susednim državama ojačamo kako na poljima evropskih projekata, tako i na poljima turizma i kulture. Nadamo se da će naša ideja uskoro dobiti podršku Vlade Republike Srbije i Vlade Mađarske – rekao je gradonačelnik.\nMinistar Branko Ružić je u svom pozdravnom govoru pohvalio dosadašnje rezultate lokalne samouprave i podržao jačanje budućih prekograničnih saradnji sa susednim državama, jer je to jedini put afirmisanja evropskih vrednosti na našim prostorima.\nGradonačelnik Morahaloma Zoltan Nogradi je istakao da se raduje ovom pozivu i predstavljanju kulturnih, gastonomskih i turističkih mogućnosti mađarskih gradova našim sugrađanima i dodao da se trenutno radi na jednom zajedničkom projektu o izgradnji srpsko-mađarskog kulturnog centra u Morahalmu, a želja im je da pored saradnje u oblasti kulture, Morahalom bude most između Evropske Unije i naše zemlje.\nMinistar Ružić je nakon susreta u Gradskoj kući, zajedno sa svojim saradnicima i predstavnicima iz Mađarske i grada Zrenjanina, svečano otvorio 34. po redu takmičenje u kuvanju riblje čorbe „Zlatni kotlić“ i 10. Memorijal „Đula Farkaš-Farki“. Gosti iz Mađarske predstavili su svoju kulturu, običaje i gastronomsku ponudu.\nFolklorne igre, mađarski specijaliteti i kotlići na…\nTagovi:dani piva 2017, morahalom, prekogranicna saradnja, Vesti Zrenjanin, zrenjanin


POKS nije prešao cenzus - Sputnjik Srbija\n07:32 19 Septembar 2020\n13:47 02.07.2020 (osveženo 13:51 02.07.2020) Preuzmite kraći link\nIzbori 2020. (67)\nPOKS smatra da bi izborni rezultat bio sigurno bolji i dovoljan za prelazak cenzusa da je ponovljene izbore RIK zakazao u nedelju, a ne radnim danom i u momentu kada ponovo raste broj zaraženih virusom korona, što je, smatraju, izazvalo malu izlaznost.\n„Na ponovljenim izborima poboljšali smo izborni rezultat i bili treći po broju glasova, ali ipak nedovoljno da pređemo izborni cenzus. Učvrstili smo svoju četvrtu poziciju na političkoj sceni, posle samo tri godine delovanja i to smatramo velikim uspehom“, saopštio je predsednik POKS-a Žika Gojković.\nDodao je da je važno i to što su uspeli da otvore bitnu temu u srpskom društvu, a koja je bila zabranjena 75 godina — da li Srbija treba da bude republika ili da se obnovi monarhija.\nKoaliciju „Za kraljevinu Srbiju“ čine POKS, Monarhistički front princa Vladimira Karađorđevića i Srpski pokret monarhista.\ncenzus, POKS, Srbija, izbori\n07:19 Dačić: Dosta za zastrašivanjem lažima o Srbiji, zar je Crna Gora "prirodni deo albanskog sveta"?


Federalni štab civilne zaštite donio je odluku o zabrani kretanja građana na području Federacije BiH (FBiH) od 20.00 do 5.00 časova.\nI u F BiH obustava nastave, ali samo na 2 sedmice\nNa današnjoj konferenciji za novinare Kriznog štaba Federalnog ministarstva zdravstva, resorni ministar Vjekoslav Mandić je govoreći o koronavirusu pozvao sve građane na odgovorno ponašanje.\nRudari svih rudnika u Federaciji BiH traže novi kolektivni ugovor, povećanje satnice sa 2,50 na 2,70 KM, kao i poboljšanje uslova rada u rudnicima, koji nisu na zadovoljavajućem nivou. Ukoliko se ne udovolji njihovim zahtjevima stupaju u generalni štrajk 27. januara. U Sindikatu radnika uposlenih u rudnicima u Federaciji ne pristaju na kompromis i generalni štrajk je neminovan ukoliko ne postignu dogovor.\nPet rudnika iz sastava koncerna do 1. oktobra 2019. godine dugovala su Poreznoj upravi Federacije više od 440 miliona KM. Na neslavnom popisu prvi je Rudnik Zenica sa obavezama većim od 134 miliona KM, zbog čega su ovom rudniku u prošloj godini u više navrata blokirani računi.


Dan online - Regioni: Razvoj turizma u fokusu - 2015-04-30\nRegioni NJEMAČKA DELEGACIJA POSJETILA OPŠTINU KOTOR Razvoj turizma u fokusu\nKOTOR - Njemačka delegacijam, predvođena poslanikom Joakimom Pfeiferom, u okviru zvaničnog boravka u Crnoj Gori posjetila je Opštinu Kotor gdje ih je primio potpredsjednik Branko Nedović sa saradnicima.\nPfeifera je i portparol CDU/CSU frakcije za ekonomska pitanja i član Odbora za privredu i energetiku Bundestaga. Na sastanku je bilo riječi o dosadašnjoj saradnji Opštine Kotor i njemačke KFV banke na realizaciji izgradnje sistema otpadnih voda, ali i o mogućnostima za približavanje turističke ponude Kotora njemačkim građanima.\nU saopštenju se navodi i da su sagovornici saglasni da treba raditi na privlačenju što većeg broja turista, izgradnji hotelskih kapaciteta, jačanju putne infrastrukture, naročito vodeći računa o održivom razvoju i zaštiti prirodne i kulturne baštine Kotora.\n-Poslanik Pfeifer je obećao pomoć i saradnju u cilju daljeg ekonomskog, privrednog i turističkog razvoja grada, uspostavljanjem veze između opštine Kotor i vodećih njemačkih kompanija u ovim oblastima, navodi se u saopštenju Opštine Kotor.


Jet ski savez Srbije održaće i ove sezone tri spektakularne trke | Saša Mihajlović, dipl.ing.mas.-M.Sc.M.E.\n← Srbin u Kući slavnih!\nStručna praksa u kompaniji Adecco →\nJet ski savez Srbije održaće i ove sezone tri spektakularne trke\nJet ski savez Srbije održaće i ove sezone tri spektakularne trke. Trka Nacionalnog šampionata (30-31. jul i 13. avgust) , trka Trofej Beograda za decu (07.avgust), i trka Balkanskog šampionata (13-14. avgust). JP za sport i rekreaciju podržalo je ovu manifestaciju koja će biti održana u Nautičkom selu „Biser“ u Boljevcima na Savi (GO Surčin). Pozivamo sve naše sugrađane da svojm prisustvom uveličaju ovaj lep sportski događaj.\nPotvrdite prisustvo : https://www.facebook.com/events/1060114890736788/\nDžet Ski savez Srbije – savez motornih skutera na vodi, okuplja u svom sastavu devet klubova na teritoriji Srbije i dva granska Saveza, a sve to u cilju takmičenja i rekreativnog bavljenja džet ski sportom koji u našoj zemlji stiče sve veću popularnost.\nUz trud koji smo do sada uložili i uz veliku pomoć Sponzora i Donatora, bez kojih bi odlazak na takmičenja bio nemoguć, kao i organizacija pojedinih, prisutni smo na takmičenjima Svetskog šampionata od 1993. godine, što je rezultiralo nizom zavidnih uspeha, počev od 1996. godine osvajanjem zlatne i bronzane medalje.\nPodrška koju sa te strane dobijamo predstavlja jak oslonac našeg rada, ali nam je takođe drago što smo u mogućnosti da to poverenje opravdamo, kako u sportskom, tako i u komercijalnim smislu, što se može videti iz dosadašnjih rezultata:\n1996. I i III mesto na Svetskom šampionatu\n1997. II mesto na Svetskom šampionatu\n1998. I mesto na Svetskom šampionatu; III mesto na Evropskom šampionatu\n1999. I i III mesto na Svetskom šampionatu\n2000. I i II mesto na Svetskom šampionatu\n2001. dva I mesta na Svetskom šampionatu; III mesto na Evropskom šampionatu\n2002. II i III mesto na Svetskom šampionatu\n2003. II mesto na Evropskom šampionatu\n2004. I mesto na Svetskom šampionatu; pet I mesta na Evropskom šampionatu\n2005. III mesto na Svetskom šampionatu; tri I na Evropskom šampionatu\n2006. četiri I mesta na Svetskom KK šampionatu; tri I mesta na Evropskom šampionatu;\nIII mesto na Svetskom šampionatu\n2007. četiri I mesta na Svetskom KK šampionatu; četiri I mesta na Evropskom šampionatu; dva I mesta na Svetskom šampionatu; dva III mesta na Kraljevom Kupu\n2008. jedno II i tri III mesta na Svetskom Kraljevskom šampionatu; dva I i tri III mesta na Evropskom šampionatu; jedno II i tri III mesta na Svetskom šampionatu; jedno II i jedno III na Kraljevom Kupu\n2009. dva I i dva II mesta na Svetskom Endurance šampionatu; jedno I, tri II i dva III mesta na Evropskom Endurance šampionatu; jedno I, jedno II i tri III mesta na Svetskom šampionatu\n2010. jedno II i tri III mesta na Svetskom šampionatu\n2011. tri I i tri III mesta na Svetskom šampionatu; VI prvih, četiri II i deset III mesta na Balkanskom šampionatu\n2012. dva II mesta na Svetskom šampionatu; IX prvih, VIII drugih i VII trećih mesta na Balkanskom šampionatu\n2013. tri I i jedno III mesto na Svetskom šampionatu; VI prvih, VII drugih i VII trećih mesta na Balkanskom šampionatu\n2014. II i III mesto na Svetskom šampionatu; IX prvih,VI drugih i VI trećih mesta na Balkanskom šampionatu\nTokom 2015. godine održali smo tri trke Nacionalnog šampionata (Grocka i Nautičko selo „Biser“ u Boljevcima) i Balkanski šampionat (Grocka). Učestvovali smo na nekoliko međunardnih takmičenja (Svetski šampionat u Americi, Svetski Kup na Tajlandu, Para džet ski – takmičenje za osobe sa invaliditetom).\nOrganizovali smo sportski dan sa predstavnicama diplomatskog kora u Nautičkom selu „Biser“ u Boljevcima, obučavali decu kroz program besplatne škole džet ski-ja za upravljanje skuterom za vodu, ostvarili saradnju sa Spasilačkim savezom Srbije i održali prvi seminar o spašavanju u uslovima visoke vode uz pomoć skutera za vodu.\nSa Svetskog šampionata u Americi, vratili smo se sa dve zlatne medalje, te se naša zemlja pored velike konkurencije našla na 18. poziciji u ukupnom plasmanu najuspešnijih zemalja na Svetskom šampionatu\nNa Balkaskom šampionatu za 2015. godinu, osvojili smo pet zlatnih, osam srebrnih i pet bronzanih medalja.\nDobrodošli u Nutičko selo Biser\nObjavljeno od strane sasamihajlovic na 31. jula 2016. in Najnovije vesti-News, Srbija zemlja festivala-Serbia Fest country


VIP Fond među pet najboljih u primeni digitalnog marketinga - Marketing Mreža\nVIP Fond među pet najboljih u primeni digitalnog marketinga\nFond za podršku investicija u Vojvodini – VIP fond zauzeo je treće mesto na konkursu za najbolji digitalni marketing regiona, koji je raspisao magazin (fDi Intelligence), deo Financial Timesa, saopšteno je danas na Internet stranici Vlade Vojvodine. Taj časopis analizira tržišta i pruža informacije onima koji promovišu svoju lokaciju, traže biznis lokaciju ili analiziraju trendove. VIP Fond se našao na listi pet najboljih IPA agencija u svetu (agencije za privlačenje stranih investicija) po načinu na koji na Internetu promovišu svoje regije.\nAustralijska agencija „Invest Viktorija“ je zauzela prvo mesto, kanadska (Nova Scotia Business) je druga, švedska agencija „Vesterboten investment ejdžensi“ je na četvrtom, a holandska (WestHolland Foreign Investment Agency) zauzela je petu poziciju na toj listi. fDi Intelligence, je analizirao digitalne marketinške kampanje i „onlajn“ promocije IPA, razvojnih ekonomskih agencija i drugih organizacija koje se bave privlačenjem stranih investicija, i to u više kategorija.\nOcenjivana je najbolja strategija u digitalnom marketingu, najbolji veb sajtovi, najbolja upotreba društvenih mreža, najinovativnija strategija u digitalnom marketingu, najbolje digitalne strategije gradova, najbolje digitalne strategije regija, najbolje digitalne strategije zemalja i najbolje digitalne strategije industrijskih zona.\nKako je objašnjeno, agencijama širom sveta poslat je upitnik o njihovim strategijama i inicijativama u digitalnom marketingu a stiglo je više od 50 prijava iz svih regiona sveta i organizacija koje predstavljaju investicione lokacije na svim nivoima (grad, regija, zemlja, industrijska zona).\nŽiri je ocenjivao najpre upitnike, a potom i pregledao veb sajtove i profile agencija na društvenim mrežama. Priznanje za digitalni marketing rezultat je prepoznavanja VIP fonda da su dinamičan sajt, blog, aktivnost na društvenim mrežama i digitalni marketing danas najbolji način da se promovišu zemlja, region, grad ili mikro lokacija.\nTo priznanje stiglo je i zahvaljujući mnogobrojnim konkretnim aktivnostima VIP fonda u protekle dve godine kao što su promocija veb sajta i optimizacija za pretraživače, pokretanje kompanijskog bloga (blog. vip. org. rs) aktivni profile na društvenim mrežama, pojačana link strategija kroz razmenu linkova sa institucijama i organizacijama koje imaju iste ili slične ciljne grupe.


NOVO SLOVO :: SOCIETY :: About Hope, by Nikola Kitanovic Dobro došli/ Šta je novo /\nBELEŠKA O NADI\nSocijalni nemiri postaju kao lako zapaljiva slama, koja se prenosi iz jedne u drugu državu. Svedoci smo zbivanja na Bliskom Istoku, ali i u zemljama našeg okruženja, a politički milje Srbije prepun je slame. Svi učesnici u političkim igrama Srbije već su vidjeni na vlasti, i protiv svakih od njih smo već demonstrirali, rušili ih na izborima, ili barikadama, svejedno. Ukoliko socijalni plamen zahvati i Srbiju, bojim se da će to da dovede do haosa, koji bi još više ugrozio i tako slabašno ekonomsko i socijalno biće Zemlje.\nPolitičke partije su postale nosioci novih birotkratskih vizija, novih kalkulacija, novih knjigovodstvenih pravila, pa svaka od tih partija nudi novu (ko zna koju po redu) tranziciju. Sve tranzicije ostavljaju veoma duboke ožiljke na društvu, a u Srbiji ni jedna tranzicija nije dovedena do kraja, već se negde u sredini shvati kako to mora ponovo – od početka – drugačije. Iz jednih otvorenih rana ulazimo u druge otvorene rane. Sve više ličimo na bolesnika koji dramatično krvari na operacionom stolu, dok sasvim nezainteresovani hirurzi veoma ozbiljno debatuju o tome da li na Marsu ima života ili ne.\nDiktatura ili demokratija – to više nije pitanje, ovde je već toliko loše da je sasvim svejedno. Imam utisak da ljudi čekaju da se na političkoj pozornici pojavi partija koja će da nosi jasne ljudske vizije, jasne političke vizije, ozbiljnu motivaciju za suživot i solidarnost. Jednostavno da ponudi prihvatljivu nadu, san zbog čega se valja organizovati i posvećeno raditi da se to ostvari. – Zbog čega je vredno žrtvovati se i živeti ovim životom neprilagodjenog pacova, jer u opipljivoj budućnosti možemo da očekujemo život po meri čoveka.\nNa žalost, takva partija ili politička grupacija ne postoji u Srbiji, a nama preostaje da i dalje sanjamo, mada naši snovi iz dana u dan sve više prerastaju u košmare. Nikola Kitanović Top


Informacija sa 64. vanredne sjednice Vlade Kantona\nODRŽANA 64. VANREDNA SJEDNICA VLADE TUZLANSKOG KANTONA\nTuzla, 23.3.2010. godine\nDanas je održana 64. vanredna sjednica Vlade Tuzlanskog kantona. Vlada je donijela Odluku o visini dječijeg dodatka za djecu nezaposlenih roditelja za 2010. godinu.\nOvom Odlukom utvrđeno je da će dječiji dodatak za 2010. godinu za djecu nezaposlenih roditelja iznositi 2,5% prosječne plaće u Federaciji BiH, iz prethodne godine, odnosno 20 KM po djetetu. Porodicama sa troje i više djece, u kojima su roditelji nezaposleni, pripada dječiji dodatak u visini od 5% prosječne plaće, odnosno 40 KM po djetetu.\nUspostavu prava po ovoj Odluci vršit će općinski centri za socijalni rad rješenjima koja će biti donošena u skladu sa Uputstvom o načinu uspostavljanja i ostvarivanja prava na dječiji dodatak. Ovo Uputstvo, u roku od 7 dana, donijet će Ministar za rad i socijalnu politiku Tuzlanskog kantona.\nSredstva za ove namjene planirana su na poziciji "Zaštita porodica sa djecom" a Odluka stupa na snagu danom donošenja i primjenjivat će se od 1. aprila ove godine.\nInače, na poziciji "Zaštita porodica sa djecom" u Budžetu Tuzlanskog kantona planirano je\n12.378.400 KM, što je za 1,6 miliona KM više u odnosu na sredstva izdvojena za ove namjene u prošloj godini.\nZa dječiji dodatak, sa ove pozicije, će biti izdvojeno oko 4,2 miliona KM, dok su preostala sredstva, između ostalog, namijenjena za refundaciju porodiljskog odsustva i uvećani dječji dodatak za djecu sa posebnim potrebama.\nRealizaciju danas donesene Odluke će pratiti Ministarstvo za rad i socijalnu politiku i o tome izvještavati Vladu Tuzlanskog kantona.


Italijanski general Mikele Risi novi komandant KFOR-a ⋆ Balkan PlusBalkan Plus\n20.11.2019 u 08:34\nItalijanski general Mikele Risi novi komandant KFOR-a\nNovi komandant Kfora od danas je italijanski general Mikele Risi koji je na toj funkciji zamenio takođe italijanskog generala Lorenca D’Adaria.\nOdlazeći komandant Kfora je rekao da savezničke države NATO doprinose sigurnosti na Kosovu i šire.\n„Želeo bih da zahvalim savezničkim i partnerskim državama koje doprinose sigurnosti celokupnog stanovništva Kosova, za koje ja čvrsto verujem da je ključni pokretač stabilnosti Kosova i celog regiona“, rekao je D’Adario.\nObraćajući se prisutnima kosovski predsednik, Hašim Tači je rekao da je saradnja Kfora i kosovskih institucija dovela do stvaranja „vojske Kosova“.\n„Srećan sam što vidim da je naša saradnja rodila „Vojsku Kosova“, Kosovske bezbednosne snage kao profesionalnu, multietničku snagu koja služi svakom građaninu Kosova. Razvoj „vojske Kosova“, KBS znači da će se u bliskoj budućnosti ostvariti naša opravdana težnja, ne samo da NATO bude na Kosovu, već da Kosovo bude u NATO“, rekao je kosovski predsednik.\nNakon ceremonije na konferenciji za štampu, komandant Zajedničke komande savezničkih snaga u Napulju, Džejms Fogo pozvao je političke stranke, posebno one koje su pobedile na izborima, da bez odlaganja formiraju novu kosovsku vladu.\nDvadeset godina nakon ulaska međunarodnih mirovnih snaga na Kosovo, 12 juna 1999. godine Kfor broji od šest do sedam hiljada vojnika, stacioniranih u različitim delovima Kosova.


Potpisani ugovori o dodjeli sredstava na ime naknada šteta nastalih usljed poplava u februaru mjesecu ove godine\nU općini Foča u FBiH\nUgovore o dodjeli sredstava na ime naknada šteta nastalih usljed poplava koje su zadesile stanovnike općine Foča u FBiH u februaru mjesecu ove godine sa korisinicima potpisao je danas načelnik ove lokalne zajednice Mujo Sofradžija.\nPotpisivanju ugovora prisustvovale su i premijerka BPK Goražde Aida Obuća i predsjedavajuća Skupštine Aida Sirbubalo, koja ujedno obavlja funkciju komandanta Kantonalnog štaba civilne zaštite te ministar za finansije Esad Kanlić.\nZa sanaciju šteta korisnicima putem javnog poziva, u skladu sa Odlukom o postupku i kriterijima za dodjelu pomoći iz sredstava posebne naknade za zaštitu od prirodnih i drugih nesreća te Programa utroška i Plana korištenja tih sredstava u 2021. godini, Vlada BPK Goražde općini Foča u FBiH izdvojila je finansijska sredstva u iznosu od 10.000 KM.\nPrema riječima načelnika Sofradžije, ova lokalna zajednica po prvi put imala je priliku da simbolično izvrši nadoknadu štete, a to pravo ostvarilo je oko 15 korisnika. Iznos dodijeljenih sredstava zavisio je od visine procjenjene štete, a prema najavama, uskoro slijedi raspisivanje tendera za sanaciju lokalnih puteva od poplava te sanaciju mosta u Fočanskoj Jabuci.


Objavljena lista najmoćnijih zemalja svijeta, SAD i dalje na prvom mjestu - mojusk.ba\nObjavljena lista najmoćnijih zemalja svijeta, SAD i dalje na prvom mjestu\nSjedinjene Američke Države zadržale su poziciju najmoćnije nacije u svijetu uprkos političkim turbulencijama nakon izbora Donalda Trumpa za predsjednika. Odmah iza SAD-a nalaze su Rusija i Kina.\nObjavljen je novi godišnji izvještaj US Newsa i World Reporta kojim je ocijenjeno 80 zemalja u nizu kriterija, uključujući i kulturnu historiju, državljanstvo i kvalitetu života. Kako piše Independent, druga ključna mjera bila je moć koja određuje koliko je ekonomski i politički utjecajna zemlja te jačina vojske i međunarodnih saveznika.\nOdmah iza SAD-a nalazi se Rusija koja je kapitaliziranjem prirodnih resursa postala jedna od najbogatijih zemalja svijeta. Rusija trenutno troši 5.4 posto svog godišnjeg domaćeg bruto proizvoda (GDP) za odbranu što je znatno više od zemalja članica NATO-a pojedinačno.\nIza Kine nalazi se Velika Britanija za koju US News piše da je visoko razvijena zemlja koja ima značajan privredni, politički, naučni i kulturni utjecaj. Independent navodi da je Velika Britanija za sada dobro podnijela udarce nakon referenduma, ali da se ne zna kakva će biti budućnost te zemlje nakon izlaska iz EU.\nUSK: Malinari ne pristaju na manje otkupne cijene


cisterna - Blic Online\nU mionička sela stigli prvi rezervoari s pijaćom vodom\nPrvi kontejneri od 1.000 litara i cisterne s pijaćom koje je obezbedila opština Mionica od jutros su počeli da stižu u mionička sela, Robaje, Mratišić, Osečenicu, Bukovac, Golubac, Rajković, ugrožena sušom, a u akciji vanrednog vodosnabdevanja seoskih domaćinstava učestvuje i Vojska Srbije, čije dve cisterne od po 3.000 litara.\nPotrošači u pojedinim ulicama tri beogradske opštine u četvrtak će čitav dan biti bez vode, stoji u saopštenju Javnog komunalnog preduzeća "Beogradski vodovod i kanalizacija".\nTRAGEDIJA U KENIJI Najmanje 13 mrtvih u eksploziji cisterne sa gorivom\nNajmanje 13 osoba poginulo je u eksploziji cisterne sa gorivom u Keniji, saopštila je danas policija.\nSlede visoke temperature: U parku postavljena cisterna sa pitkom vodom\nZbog izrazito visokih temperatura u banjalučkom parku Mladen Stojanović postavljena je cisterna sa pitkom vodom za građane, saopšteno je iz banjalučkog Odseka za poslove civilne zaštite.\nINCIDENT KOD KONJICA Prevrtanje cisterne ipak izazvalo ekološku katastrofu na reci Trašanici\nNedavno prevrtanje cisterne u Podorašcu kod Konjica ipak je izazvalo ogromnu ekološku katastrofu na reci Trešanici, koja se uliva u Neretvu.\nKod Konjica je obustavljen saobraćaj zbog prevrtanja cisterne na putu, a sve je prouzrokovalo i ogromne gužve.\nTežak udes kod Gamzigradske banje: PREVRNULA SE CISTERNA i prignječila vozaču ruku\nPripadnici Sektora za vanredne situacije brzom intervencijom kod Gamzigradske Banje spasili su vozača cisterne sa mlekom, koji je ostao priklješten u smrskanoj kabini nakon saobraćajne nezgode u kojoj se cisterna prevrnula.\nVeliki požar na graničnom prelazu nakon EKSPLOZIJE CISTERNE: Povređeno 60 ljudi, meštani pritrčali u pomoć (VIDEO)\nU velikom požaru koji je zahvatio carinski prelaz u Avganistanu nakon što se zapalila cisterna povređeno je najmanje 60 osoba i vlasti su morale da zatraže da sa iranske strane granice dođu vatrogasne i ambulantne službe, izjavili su danas zvaničnici.\nČak šest vagona cisterni sa opasnim materijama iskliznulo je pre nekoliko dana sa šina kod Sopota i to je već četvrti put u poslednjih mesec i po dana da se događa sličan incident sa teretnim vozovima širom Srbije.\nNa Iriškom vencu u Nacionalnom parku "Fruška gora" u četvrtak uveče prevrnula se cisterna kapaciteta 40.000 litara u kojoj su prevoženi naftni derivati, a kako saznaje "Blic" iz izvora bliskih istrazi, iz cisterne je iscurelo oko 2.000 litara dizel goriva.\nZbog cisterne koja se prevrnula na putu obustaljen je saobraćaj na putu Novi Sad-Ruma, preko Iriškog venca, saopštili su JP "Putevi Srbije".\nSAOBRAĆAJNA NESREĆA U CRNOJ GORI Nikšićanin (48) poginuo u sudaru automobila sa cisternom\nNa magistralnom putu Nikšić-Vilusi došlo je do saobraćajne nesreće u kojoj je stradao Srđa Bulajić(48) iz Nilšića.\nPored muka sa korona virusom koji se širi njihovom opštinom, Lazarevčani će danas imati problem više pošto će ceo dan biti bez vode!\nSTRAVIČNA EKSPLOZIJA U KINI Cisterna odletela u vazduh, srušile se zgrade, poginulo najmanje 18 osoba (VIDEO)\nU eksploziji cisterne na autoputu na jugoistoku Kine stradalo je 18 ljudi, a 189 je povređeno, saopštile su lokalne vlasti.


Đurić je za RTS rekao da je "neshvatljivo kako ljudska bića mogu da donesu takvu odluku".\n- Ovaj slučaj je da čovek zanemi - rekao je Đurić.\n- Onemoguciti nekome, danas, u 21. veku, pravo na zdravlje, pravo na zdravstvenu zaštitu i lečenje, anticivilizacijski je i krajnje nehuman čin. Univerzalno pravo na zdravlje je jedno od najznačajnijih tekovina moderne civilizacije i uskraćivanje istog ne predstavlja ništa drugo nego još jednu poruku Prištine da su Srbi na Kosovu i Metohiji gradani drugog reda, uskraćeni za osnovna ljudska prava - rekao je Lončar.\nOn je dodao da se od Prištine ništa drugo i ne može očekivati i još jednom pozvao međunarodnu zajednicu, sve organizacije koje brinu o ljudskim pravima i "lekare bez granica", Svetsku zdravstvenu organizaciju da reaguju, da jasno i nedvosmisleno stanu u zaštitu prava građana kojima Priština već nekoliko meseci nehumanim postupcima uskraćuje pravo da se leče.\nVozilo Hitne pomoći Doma zdravlja u Gračanici, koje je pošlo da preuzme pacijenta u Kliničkom centru u Nišu, vraćeno je sa administrativnog prelaza Merdare jer je tražena dozvola kosovske vlade za nesmetani prelaz.


U Poslovnoj zoni "Vatreni mlin" počinje izgradnja komunalne infrastrukture - Akta.ba\n08.11.2019. 11:26 / Izvor: Akta.ba\nOvo su aktivnosti koje se provode u okviru MEG projekta i nisu prve ovakve vrste. Podsjetimo da je u prošloj godini dovršena i interna saobraćajnica u Poslovnoj zoni „Pilana“.\nViše od 200.000 KM za 408 m u istom omjeru obezbijedili su također Općina Bosanska Krupa i Vlada Švicarske.\nKrivična prijava protiv direktora mljekare u Švicarskoj\nPrijedor objavio javni poziv za dodjelu podsticaja malih i srednjih preduzeća


Izveštaj sa sastanka u Hypo Alpe-Adria Banci – Efektiva\nIzveštaj sa sastanka u Hypo Alpe-Adria Banci\nU sklopu redovnih aktivnosti, a u cilju iznalaženja zadovoljavajućeg rešenja po pitanju kredita indeksiranih u švajacarskim francima (CHF), predstavnici Udruženja bankarskih klijenata „Efektiva“ su dana 21.10.2011. god održali sastanak sa predstavnicima Hypo Alpe-Adria banke. U razgovoru, koji je iniciralo Udruženje „Efektiva“, predstavnicima Hypo Banke je ukazano da klijenti koji su podigli kredite u CHF valuti, kako zbog enormnog rasta kursa CHF, tako i zbog nezakonitog rada banke, svakog dana dospevaju u sve težu situaciju i nemogućnost da izmiruju svoje obaveze prema banci.\nRukovodstvu je predočeno da banka nije postupala u skladu sa svojom ugovornom obavezom da uskladjuje kamatnu stopu sa vrednošću Libor-a. Nakon što je vrednost Libor-a počela da pada, banka je zadržala istu visinu kamatne stope i tako nezakonito naplaćivala uvećanu maržu, u periodu od 2009-2011 godine, kada je inače, zbog enermnog rasta kursa švajcarskog franka, ostvarivala extra-profit. Klijentima koji su u vezi sa tim uputili pismene prigovore banka ne odgovara, ili to čini neblagovremeno i paušalno, cirkularnim pismima u kojima se ne odgovara na zahteve i primedbe koji su im upućeni. Takodje, zamereno im je i da svojim klijentima nisu omogućili nikakve olakšice u pravcu prevazilaženja otplate kredita indeksiranih u CHF i pored toga što je u toj banci najveći broj takvih kredita (oko 4.700).\nNajvišem rukovodstvu banke, g-dinu Mirku Španoviću (član Izvršnog odbora) i g-dinu Vladimiru Čupiću (Predsednik IO Banke) zamereno ja da su svojim istupanjem u sredstvima javnog informisanja obmanuli klijente i javnost da će Hypo Alpe-Adria Banka biti medju prvim poslovnim bankama, koja će svojim klijentima omogućiti olakšice u otplati CHF kredita. Tačnije, g-din Španović je to izneo gostujući na jednoj od televizija marta meseca ove godine, a g-din Čupić je slično rekao u septembru u jednom dnevnom listu.\nPošto su rukovodioci banke saslušali predstavnike Udruženja „Efektiva“, istakli su da nisu u mogućnosti da u ovom trenutku odobre bilo kakve olakšice klijentima zaduženim u CHF, već da će u narednom periodu sniziti kamatne stope. Napominjemo, da banke na to svejedno obavezuje novi Zakon o zaštiti korisnika finansijskih usluga koji stupa na snagu 05.12.2011. Takodje, smatraju da je NBS izašla van okvira svog delovanja donošenjem novog Zakona, što smo shvatili kao poruku da je već uradjeno i više nego što oni misle da je potrebno.\nZbog svega napred navedenog, Udruženje „Efektiva“ poziva sve članove i druga lica koja imaju zajmove u Hypo banci, kao i u drugim bankama, da stupe u kontakt sa Udruženjem „Efektiva“ kako bi dobili stručnu pravnu pomoć, u cilju zaštite sopstvenih prava i pokretanja postupaka pred nadležnim državnim organima.\nPosted on 22/10/2011 Author bobbyCategories Bankarske Aktuelnosti\nPrethodna Prethodna: Pismo Guverneru NBS\nSledeća Sledeća: Pismo KBC Banci


Opozicija u Srbiji traži formiranje novog kriznog štaba\nCovid ambulanta u Zemunu\nUdružena opozicija Srbije (UOPS) predložila je niz mera u borbi protiv epidemije korona virusa.\nIstakla je da je neophodno i da se formira novi krizni štab za suzbijanje epidemije, u koji će biti uključeni "najsposobniji kadrovi" i "stručnošću i integritetom vratiti poljuljano poverenje građana".\n"Predlažemo da se nivo aktivnosti privrede, državnih institucija i rekreativnih aktivnosti prilagodi rekordnom broju obolelih. To pretpostavlja supstituciju svih aktivnosti koje nisu nužne, a koje omogućavaju rad u vanrednim okolnostima, kao i preciznu evidenciju obolelih u radnim kolektivima", navodi se u saopštenju UOPS-a.\nUOPS su 10. avgusta formirale nekadašnje članice opozicionog Saveza za Srbiju (SzS), koji je bojkotovao junske izbore. U taj savez nije ušao desničarski pokret Dveri.\nOdluku o pristupanju novom bloku potpisalo je dvanaest političkih opcija: Stranka slobode i pravde, Demokratska stranka, Narodna stranka, Građanska platforma, Demokratska zajednica vojvođanskih Mađara, Državotvorni pokret Srbije, Narodni pokret Srba sa KiM "Otadžbina", Pokret za preokret, Pokret slobodna Srbija, Udruženje sindikata Srbije "Sloga", Šumadijska regija i Đorđe Vukadinović.\nPreći na on-line nastavu\nUOPS u saopštenju navodi da je potrebno prihvati zahteve prosvetnih radnika da se pređe na onlajn nastavu, da se ostavi mogućnost da deca do četvrtog razreda čija oba roditelji rade, pohađaju nastavu u manjim grupama i da po istom principu rade i dečiji vrtići.\n"Predlažemo da na onlajn nastavu u potpunosti pređu i u visokoškolske ustanovama, a da se uz prisustvo nastavnika i studenata održavaju samo nužne vežbe i ispiti", poručila je UOPS.\n"Predlažemo da zaposleni u svim državnim institucijama rade smenski, kako bi u prostorijama bilo što manje ljudi i kako bi se smanjila koncentracija ljudi u javnom saobraćaju", navodi se u saopštenju.\nUOPS je naglasila da je nužno da ustanove u kojima borave starije i nemoćne osobe, budu pod posebnom zaštitom i da se zabrani ulaz nezaposlenima, a i da se svim službenicima koji rade sa građanima obezbedi zaštita.\nIstakli su da bilo kakvo ograničenje kretanja ne sme da se zloupotrebljava politički ili na drugi način, i da situacija izazvana pandemijom COVIDA-19 u Srbiji traži punu odgovornost svih, "kako bi se sprečilo da Srbija doživi nacionalnu katastrofu u zdravstvenom i ekonomskom pogledu".\nEpidemiju ne zloupotrebljavati za obračun sa političkim protivnicima\n"Svesni smo da je nemoguće izolovati zemlju i da je epidemija prisutna u celom svetu. Ali, tražimo da se epidemija ne zloupotrebljava za obračun sa političkim protivnicima. To se prvenstveno odnosi na vlast, koja ima punu kontrolu medija sa nacionalnom frekvencijom", naglašeno je u saopštenju UOPS.\nUOPS piše da je na suprotnoj strani u odnosu na vlast i da gaji različite vrednosti, ali da je sigurna da imaju jedan cilj "da Srbija pretrpi što manje posledica od pandemije".\nVlada Srbije je 15. novembra, zbog velikog broja zaraženih korona virusom, donela odluku da se ograniči rad svih ugostiteljskih objekata, prodavnica, tržnih centara do 21 sat, osim, apoteka, dostave hrane, benzinskih pumpi i privrede.\nPooštrene mere su stupile na snagu 17. novembra.\n„Prvog decembra će Vlada odlučiti da li će mere biti popuštene ili ćemo ih dodatno pooštriti“, rekla je premijerka Ana Brnabić posle sednice Vlade.\nU Srbiji su 18. decembra tokom prethodna 24 sata od posledica COVID-19 preminule 24 osobe, dok su registrovana 4.994 nova slučaja zaraze korona virusom, saopštilo je Ministarstvo zdravlja zemlje.\nTo je najveći broj dnevno zabeleženih slučajeva od početka epidemije u Srbiji, gde su od COVID-19 do sada preminule 1.054 osobe.


KRIK: U “Rajskim papirima” i kladionica Meridian – Balkanekspresrb.rs\nU projektu “Rajski papiri” koji otkriva veze više stotina svetskih političara i biznismena sa ofšor kompanijama, nalazi se i kladionica “Meridian”, koja je pokrenula posao internet klađenja na Malti 2007. godine u vreme kada je to bilo zabranjeno u Srbiji, objavila je Mreža za istraživanje kriminala i korupcije (KRIK).\nKladionice “Meridian” u Srbiji drži kompanija “Joker Games”, osnovana 2001, koja je u vlasništvu Aleksandra Milovanovića, Snežane Božović i Zorana Miloševića. Kako je navedeno u saopštenju KRIK-a, u toj kompaniji radio je poslanik i član Srpske napredne stranke (SNS) Vladimir Đukanović. Krajem decembra 2012. godine, nakon dolaska SNS-a na vlast, Milošević i Đukanović postavljeni su za članove tročlane Skupštine javnog preduzeća Državna lutrija Srbije.\nTroje vlasnika “Meridiana” su, kako direktno, tako i preko firme “Joker Games”, vlasnici dve kompanije na Malti – “Meridian Gaming”, osnovane 2007, i “Meridian Gaming Holdings”, osnovane sredinom 2016. godine. Sajt meridianbet.com vodi se na maltešku kompaniju “Meridian Gaming” i na njemu mogu da se klade posjetioci iz celog sveta. U pisanom odgovoru KRIK-u vlasnici “Meridiana” rekli su da nisu primarno zbog poreskih olakšica osnovali kompanije na Malti, već da su to uradili kako bi ušli u posao onlajn klađenja.\nNegira nalaze: Nenad Popović\nDokumenta pokazuju da poslovi i imovina srpskog ministra bez portfelja Nenada Popovića vrede najmanje 75 miliona dolara, a da je njihova tržišna vrednost veća od 100 miliona, što ga čini ubjedljivo najbogatijim političarem u Srbiji, navodi KRIK, koji je radio na tom projektu.\nPopović je saopštio da nijedna njegova kompanija nije registrovana u “ofšor” zonama, koje se pominju u istraživanju “Rajski papiri”.\nU “Rajskim papirima” pojavljuje se i general Jovan Čeković, dugogodišnji direktor firme za trgovinu oružjem “Jugoimport SDPR”. On je vlasnik malteške kompanije “Jomil Malta Limited” koja je osnovana u septembru 2007. godine, a koja je deo šire mreže kompanija “Jomil” registrovanih u Srbiji, Crnoj Gori, Francuskoj, Kongu, Kipru, Malti i Angoli, a njima upravljaju Čeković i njegova ćerka Milica.\nBranislav Grujić, srpski biznismen, koji ima poslove i u Rusiji, u projektu “Rajski papiri” pojavljuje se kao suvlasnik malteške kompanije “PF Properties Limited”. Partner mu je Rus Arkadij Zelmanovič Blank.\nKako je podsetio KRIK, posedovanje ofšor kompanije i poslovanje preko nje ne podrazumeva nužno nezakonite radnje, ali te kompanije mogu da se koriste za izbegavanje plaćanja poreza, skrivanje vlasništva, pranje novca, kao i izbegavanje antimonopolskih zakona.(Agencije)♦\nTagsKrik Rajski papiri\nSavez za promene: BiH neće priznati Kosovo!


Manfrotto 190MF3 tripod cena, cene Srbija, prodaja Beograd Novi Sad Niš\nManfrotto 190MF3 tripod cene\nProfesionalni MagFiber stativ (crni), bez glave, 56cm, , 2 segmenta, , 4 kg, , 142,0 cm, , 120,0 cm, , 11 cm, , 1,6 kg, , ZNAČENJE sklopljena dužina br, seg, nogara nosivost, Maksimalna visina maksinalna visina (sa spuštenim centralnim liftom) minimalna visina težina, , ,... specifikacija\nProfesionalni MagFiber stativ (crni), bez glave\nZNAČENJE sklopljena dužina br, seg, nogara nosivost\nMaksinalna visina (sa spuštenim centralnim liftom) minimalna visina težina\nEPonuda nije internet prodavnica već Vam omogućava da brzo i lako nađete Manfrotto 190MF3 tripod po najjeftinijoj ceni. Naš cilj je da kupci budu što bolje informisani o ponudi Manfrotto tripod 190MF3 na tržištu Srbije. Vrlo lako nalazite željeni proizvod za kategoriju Tripodi cene, ne morate da lutate od sajta do sajta za Manfrotto Tripodi, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Manfrotto 190MF3 tripod sa PRODAVCEM. EPonuda ne može da garantuje potpunu tačnost specifikacije i slika za Manfrotto 190MF3 tripod. Pre kupovine, podatke za Manfrotto tripod 190MF3 proverite na sajtu PROIZVOĐAČA.


Archive for Decembar 19th, 2008\nGradonačelnica Borovac na Bijeloj večeri pozdravila skijaške legende\nPovodom održavanja sportsko-revijalne manifestacije "Ski Legends Hit Challenge" na Bjelašnici, skijaške legende: Bill Jonhson, Jure Franko, Lasse Kjus, Mateja Svet, Peter Muller, Bojan Križaj, Franz Klammer, Kjetil Andre Aamodt, Jure Košir, Alberto Tomba, nezaboravni trener Tone Vogrinec i mnogi drugi, u petak u poslijepodnevnim satima, stigli su Sarajevo.\n19. Decembra 2008. in Vijesti\nPress konferencija povodom organizacije dočeka Nove 2009. godine na otvorenom\nPozivamo Vas na press konferenciju u ponedjeljak 22.12.2008. godine u 11.00 sati, na kojoj će gradonačelnica Sarajeva Semiha Borovac saopćiti izabranog ponuđača za organizaciju dočeka Nove 2009. godine ispred Vječne vatre, te scenarij programa dočeka.\n19. Decembra 2008. in Obavijesti\nNa prijedlog gradonačelnice Sarajeva, gradonačelnica Dubrovnika dobitnik najvišeg priznanja ILH\nGradonačelnica Sarajeva Semiha Borovac posjetila je danas Internacionalnu ligu humanista (ILH) gdje ju je generalni sekretar ILH Zdravko Šurlan upoznao sa Odlukom, koju je potpisala predsjednica ILH Elisabeth Rehn, o dodjeli Zlatne povelje "Linus Pauling" sa Zlatnom značkom gradonačelnici Dubrovnika Dubravki Šuici.\nTurski grad Denizli želi da se pobratimi sa Sarajevom\nGradonačelnica Sarajeva Semiha Borovac i zamjenik predsjedavajućeg Gradskog vijeća Emin Švrakić primili su danas Nihata Zeybeckia, načelnika turskog grada Denizlija i Yusufa Beyazita, predsjednika Vakufa i Vakufske banke u R Turskoj. Prijemu je prisustvovao i Idriz Hodžić, gradski vijećnik i član Komisije za međunarodnu saradnju GV-a Grada Sarajeva.


Nakon 168 godina naučnici konačno imaju odgovor: Kako su nastali najveći vulkani na svetu - National Geographic Srbija\nU studiji koju su sproveli istraživači sa Nacionalnog univerziteta Australije rešena je 168-godišnja misterija formiranja najvećih i najaktivnijih vulkana na Havajima.\nOBJAVLJENO: 04. 05. 2017.\nStudija je pokazala da su vulkani formirani duž dva odvojena koloseka zbog pomeranja Tihookeanske ploče pre tri miliona godina, piše Phys.\nAutor studije Tim Džons je rekao da su naučnici znali za postojanje ovih dvostrukih vulkanskih putanja od 1849. godine, ali nisu znali šta ih je prouzrokovalo.\n„Analize koje su sproveli na pokretima Tihookeanske ploče su prve koje su otkrile značajne promene u pokretima pre 3 miliona godina. Ovo će pomoći da objasnimo poreklo Havaja, najveće vulkanske tačke na Zemlji i jedne od najpopularnijih turistističkih destinacija na svetu“, rekao je Džons.\nDvostruke vulkanske staze postoje i u drugim delovima Pacifika, uključujući Samou, a istraživanje je pokazalo da su se pojavili pre tri miliona godina. Gospodin Džons kaže da je ova vrsta vulkanske aktivnosti iznenađujuća zato što se dogodila daleko od granica od tektonskih ploča, gde je većina vulkana pronađeno.\nNajmlađe ostrvo na svetu nastalo je preko noći\nISKLESANO LAVOM: Skrivene mreže pećina na Havajima


Autor: ZASREBRENICU.ba\t Jan 16, 2018\nSrđan Milović je smijenjen sa funkcije direktora RiTE Gacko nakon što je napravio 150 miliona maraka duga i doveo preduzeće do stečaja, a pljačkom desetina miliona maraka svakako je zaslužio da se nađe među odabranim. Vrlo je moguće da je dio opljačkanih novaca iz Terme pored Dodikovih sinekura iz „Časti otadžbine“ prebačen i „Srpskoj časti“.\nDa se samo dignu kralj Petar, vojvoda Mišić, Šturm i Petar Bojović, koji nikad nisu govorili o sebi, svom velikom herojstvo, časti i zaslugama, pa da vide ko im danas predstavlja „srpsku čast i otadžbinu“! Vjerujem da se oni i Njegoš prevrću u grobu ako vide kako danas napaćeno srpstvo „brani“ i „čuva“ pokretni ikonostas i tetovirane monografije kosovskog boja sa fantomkama na glavama.\nBogdanović: Sa zarobljenicima na radove


Naručio popularnost | Novosti.rs\n12. 01. 2010. u 19:33\nVeć skoro zaboravljeni izbor za ličnost u 2007. godini, u Nišu ponovo aktuelizovan. Zaposleni u JKP „Parking servis“ poslali oko 3.000 SMS za svog direktora\nIZBOR Miljana Jovanovića, direktora „Parking servisa“ za ličnost godine 2007. iako već i zaboravljen, ponovo je ovih dana dospeo u žižu javnosti zbog sumnje da je glasanje finansirano sa računa ovog javnog preduzeća. Optužbe o „zloupotrebi i nesavesnom trošenju novca“ izneo je Đokica Milovanović, predsednik Nadzornog odbora JKP „Parking servis“, koji tvrdi da su za Jovanovića glasali zaposleni sa službenih mobilnih i fiksnih telefona, odnosno da je sve finansirano sa računa preduzeća.\n- Ukupan račun za telefone decembar 2007. iznosio je više od 170.000, od toga za mobilne više od 100.000 dinara - navodi Milovanović. - Zaposleni su poslali oko 3.000 poruka kao glas za svog direktora, a potom nikom od njih koji su prekočarili dozvoljeni limit nije odbijen novac od plate.\nMilovanović ističe i da je veoma istaknutu ulogu u ovom postupku glasanja imao i Milan Nikolić, pravnik JKP „Parking servis“, sa računom službenog mobilnog telefona 5.700 dinara. Kako navodi, Nikolić je kao član Nadzoronog odbora preduzeća bio obavezan da poštuje zakon i da sprečava zloupotrebe.\n- Normalno je da su zaposleni glasali za svog direktora - kaže Nikolić. - Izbor Miljana Jovanovića za najličnost je i marketinški bio pozitivan za naše preduzeće. Jer, troškovi glasanja su znatno manji od cene koje bi platili da smo zakupili prostor na TV stanicama za gostovanje direktora. A kada je proglašen za ličnost godine, Jovanović je tim povodom tri puta gostovao na niškim televizijama.\nSam Jovanović, sada već bivši direktor „Parking servisa“, tvrdi da je odbijanje prekoračenja limita za službene telefone od plate zaposlenih radila služba računovodstva preduzeća i da nije naredio da se zbog glasanja nekom progleda kroz prste.\n- Te godine sam za ličnost godine izabran ne kao Nišlija, već kao direktor „Parking servisa“, što je bila pozitivna promocija ovog preduzeća - kaže Jovanović.\nZanimljivo je da na sajtu ovog JKP i dalje stoji vest da je direktor proglašen za naj ličnost, uz konstataciju da je to još jedan u nizu dokaza da građani Niša prepoznaju i podržavaju aktivnost i zalaganje „Parking servisa“ za rešavanje gorućeg problema parkiranja u gradu. Na sajtu se i zahvaljuju „svim građanima Niša, koji su ih podržali svojim SMS glasovima“.\nPREDSEDNIK Nadzornog odbora Javnog komunalnog preduzeća „Parking servis“ Đokica Milovanović navodi da se na listingu službenih telefona vidi da su zaposleni bili toliki „ažurni“ pa su sa pojedinih brojeva slali SMS glasove u razmaku od po nekoliko sekundi.


Vesti online / Slobodno Vreme / Auto-moto / Šta sve trgovci polovnjacima pronalaze u automobilima - bilo i zmija\nTrgovina polovnjacima ne cveta samo u Srbiji. I u mnogim daleko bogatijim i razvijenim zemljama ne mogu svi (ili ne žele) da kupe nov automobil.\nG3 Remarketing je jedna od firmi koja se bavi trgovinom polovnjacima na britanskom tržištu. Njihov posao, između ostalog, podrazumeva nabavku korišćenih automobila na aukcijama i pripremu vozila za dalju prodaju novim vlasnicima.\nBez obzira na to u kakvom su naoko stanju, ove automobile potrebno je detaljno pregledati i očistiti pre prodaje, a u tom procesu zaposleni su u vozilima pronalazili najneverovatnije stvari, bizarne predmete, pa i živa stvorenja.\nTako su u jednom automobilu otkrili živu zmiju, sklupčanu ispod suvozačevog sedišta. Možemo samo da pretpostavimo kakav je šok doživela osoba koja ju je pronašla.\nBilo je tu i bizarnih predmeta, poput lutke na naduvavanje iz seks-šopa ili biča i para "lisica", a neki zaboravni vlasnik ostavio je u automobilu kompletnu opremu za fudbalski tim.\nPored toga, dešavalo se da zapsoleni u polovnjacima nađu i rođendansku tortu, kutija puna DVD-jeva sa blokbaster filmovima, cipele i razne druge odevne predmete.


Može li fotografija da sruši Terzića? - Sport - Dnevni list Danas\nPočetna » Sport » Može li fotografija da sruši Terzića?\nNavijači Crvene zvezde zatražili ostavku generalnog direktora fudbalskog kluba\n6Piše: V. Živanović 21. januara 2020. 14.27 Izmenjeno: 14.28\nNavijači Crvene zvezde zatražili su na košarkaškom meču Evrolige protiv Albe ostavku generalnog direktora fudbalskog kluba Zvezdana Terzića, a sve zbog fotografije na kojoj se nalazi u društvu, žargonski rečeno, viđenijih „grobara“.\nOd „marš iz Zvezde“ do „Terzo grobare“, uz salvu uvreda i psovki, pristalice crveno-belih obrušile su se na čoveka koji za sebe poslednjih godina nesebično ističe da je „alfa i omega“ izlaska kluba iz finansijske i rezultatske krize.\nTerzić na spornoj fotografiji, koja je navodno napravljena u Banjaluci na obeležavanju Dana Republike Srpske, sedi u restoranu u društvu „grobara“ iz navijačke grupe „janjičari“ – Aleksandra Vidojevića, poznatog pod nadimkom Aca Rošavi, i Nemanje Srećkovića.\nU pitanju su nekadašnji bliski saradnici ubijenog navijača Partizana Aleksandra Stankovića (Saleta Mutavog), koji se prema pisanju portala KRIK sumnjiče za prodaju droge, nasilničko ponašanje, kao i umešanost u pojedina kriminalna ubistva, dok se formalno bave obezbeđivanjem splavova i noćnih klubova.\nVidojeviću se trenutno sudi zbog demoliranja kluba „Komitet“ u Beton hali u Beogradu, a protiv njega su i ranije vođeni postupci za razbojništvo i nedozvoljeno nošenje oružja.\nOn je u maju 2018. godine, prema tvrdnji KRIK-a, postao vlasnik firme koja se bavi poslovima obezbeđenja, a koju je preuzeo od devojke Saleta Mutavog.\nSrećković je 2016. godine bio član Skupštine fudbalskog kluba Partizan, a na levoj ruci ima istetoviran lik Saleta Mutavog.\nTakozvano „grobarsko“ društvo nije jedino koje je sa Terzićem sedelo za stolom.\nNa fotografiji se vidi da preko puta Terzića, a pored Vidojevića i Srećkovića, sedi Danilo Vučić, sin predsednika Srbije Aleksandra Vučića.\nOn je u društvu pomenute dvojice „grobara“, kao i još jednog člana ekipe Saleta Mutavog – Borisa Karapandžića, viđen i kako leta 2018. godine navija na Svetskom prvenstvu u Rusiji.\nNavijački krugovi tvrde da je Danilo Vučić redovan gost Terzića na stadionu „Rajko Mitić“, kao i da je čak imao finansijski udeo u transferima pojedinih igrača crveno-belih, ali zvanično ti navodi nisu dokazani.\nSa iste strane stola sa koje je i Terzić sedi Igor Dodik, sin predsednika Republike Srpske Milorada Dodika.\nOvo nije prvi put da „delije“ teraju Terzića pošto je tribina imala velika protivljenja još 2014. godine kada je došao u klub, ali su ti disonantni tonovi brzo utišani.\nSudeći po komentarima na društvenim mrežama navijači Zvezde nisu složni oko toga da li Terzić treba da napusti klub.\nDok jedni tvrde da je najzaslužniji za dva učešća u Ligi šampiona i jedno u Ligi Evrope, drugi smatraju da nije nikada ni trebalo da dolazi u klub jer „nije ponikao u Zvezdi“.\nTreba napomenuti i da su „delije“ u ovom veku već oterale dva predsednika kluba – Dobrivoja Tanasijevića (Den Tanu) i Dragana Stojkovića Piksija.\nU oba slučaja je viđen scenario u kome je prvo nepoželjnima skandirano sa tribine, a potom i „licem u lice“ objašnjeno da treba da se povuku, što je pratilo i uništavanje lične i klupske imovine (od automobila do inventara u kancelariji).\nTerzić se u poslednjih šest godina pokazao kao primeran vojnik i države i severne tribine.\nKad je Zvezda igrala Ligu šampiona zahvaljivao se Vučiću, kad su navijači doneli tenk ispred stadiona – dobili su pohvale umesto prigovora.\nZbog svega toga se slučaj skandiranja zbog fotografije za sada može shvatiti kao upozorenje jer je teško zamisliti da bi na kraju mogla da ga sruši fotografija s ljudima s kojima verovatno ne sedi prvi put.\nUkoliko se država nameri da ga otera iz Zvezde, ne treba sumnjati da će se ponovo aktivirati optužnica za malverzacije u vezi sa prodajom igrača OFK Beograda u vreme dok je još bio direktor „romantičara“.\nPoznato je da suđenje u vezi sa ovim predmetom stoji u mestu već tri godine, za koliko nije održano ni jedno ročište.\nPodsetimo, Terzić je skoro tri godine bio u bekstvu, a policiji se predao 2010. godine, posle čega je osam meseci proveo u pritvoru.\nNa poziciju direktora Zvezde imenovan je uprkos tome što sudski postupak još uvek nije okončan, a sam tvrdi da je angažovanje u crveno-belima prihvatio na insistiranje Aleksandra Vučića.\nTabloidi vraćaju Lukića na „Mitića“\nSumnja da je nalog za teranje Zvezdana Terzića došao s vrha dodatno je podgrejan pisanjima tabloida. Iako su prethodnih dana najpre stidljivo izveštavali o skandiranju „delija“, ubrzo su svi počeli da navijački i sa odobravanjem prenose zahteve navijača. Terziću se pored druženja s „grobarima“ spočitavaju promašeni transferi i loši rezultati ove sezone u Ligi šampiona. Korak dalje od ostalih otišao je „Srpski telegraf“ koji tvrdi da će Vladan Lukić zameniti Terzića na „Marakani“.\nFudbal, Fudbalski klub Crvena Zvezda, Navijači, Zvezdan Terzić\n21. januara 2020. u 16.20\nA hoce li odgovarati za nelegalnu gradnju? Ili im bas takav treba da malo sa Miskovicem, i ostalom ekipom jos dogradi po nesto nelegalno,’jos je i najavio radove, i da mu je neko poklonio drzavno zemljiste gde je Marakana\nSve je ovo smesno,naravno da Terzic treba da leti ,kakve on Ima veze da Zvezdom u proslosti?\nDrugo Jos vaznije,kako je moguce da su bivse vodje Partizana sada vodje navijaca Zvezde?\nTreba ugasiti blizance I svi da se bave amaterski fudbalom a ne da drzava sponzorise propale klubove.\nPosto nam je predsednik drzave huligan iz mladjih Dana sta drugo ocekivati;)\n21. januara 2020. u 19.29\nKako da ga sruši kad ga štiti vučić senior, predsednik (junior je autsajder, ali dobro dođe kao logistika).\nFormalno, možre terzić i da ode iz zvezde, ali ostaće, nažalost, na slobodi i neće odgovarati za svoje kriminalne postupke.\nKad padne vučić pašće i terzić , protiv kojeg je več godinama „u toku“ ktrivični postupak koji vučić senior koči-\n21. januara 2020. u 19.50\nJednog dana kada ode Vučić, Terzić će sa Zvezdom imati rezultat kao sa OFK Beogradom, dotle zahvataju iz državne kase koliko im treba. Da li je zaista nemoguće privatizovati ta dva kluba sa petokrakama na čelu?\n21. januara 2020. u 20.25\nZeljko Pantic je ovo predvideo u emisiji Balkan Info. Terzic ce biti proglasen za „Grobara“ i sva dugovanja ce ici njemu na dusu dok se on bude suncao negde daleko. A priglupi narod ce opet biti pürevaren\n21. januara 2020. u 20.56\nPre svega, to nisu nikakvi “ grobari“ ili navijači Partizana, već kriminalci sa BIA legitimacijama koji su instalirani na stadion Partizana da kontrolišu klub i skandiranje protiv Vučića..


Bora Milutinović - Partizanopedia\nNajmlađi od trojice braće, Velibor (Bora) Milutinović, u Partizan je stigao kao 14 - godišnji tinejdžer iz Bora, u kome je započeo fudbalsku karijeru. Igrao je u mlađim kategorijama Partizana, ali je 1958. godine, pre nego što je i stigao da debituje za prvi tim, otišao u OFK Beograd u kome će provesti naredne dve sezone.\nNakon što će zbog bolesti propustiti čitavu sezonu, 1960. godine se Bora, zajedno sa bratom Miloradom, vraća u Partizan u kome će ostati sve do kraja 1965. godine, kada ponovo odlazi u OFK Beograd. Iz OFK - a odlazi 1967. godine u švajcarski Vintertur, odatle, posle jedne sezone u Monako, gde provodi dve sezone, koliko i u Nici. Na kratko se, 1971. godine, vraća u Partizan (odigraće samo jednu kup utakmicu). Sledeći klub u Borinoj karijeri je francuski drugoligaš Ruen, odakle 1972. godine odlazi u meksički Pumas, u kome će, 1977. godine i okončati igračku karijeru.\nU Pumasu će započeti i dugu i uspešnu trenersku karijeru, koja će potrajati skoro 30 godina, i po kojoj će Bora Milutinović biti daleko prepoznatljiviji negoli po igračkoj. Vodio je čak 8 reprezentacija, od kojih 5 na isto toliko uzastopnih svetskih prvenstava, rekord koji teško da će ikada biti oboren.\nBora (Velibor) Milutinović rođen je u Bajinoj Bašti 7. septembra 1940. godine. Sa Partizanom je osvojio tri titula prvaka - 1961. 1963 i 1965. godine.\n1960/61 6 2 1 0 - - 7 2\n1962/63 15 1 1 0 0 0 16 1\n1963/64 13 1 2 1 4 0 19 2\n1964/65 6 0 0 0 - - 6 0\n1965/66 4 1 0 0 0 0 4 1\n1971/72 0 0 1 0 1 0\nUkupno 44 5 5 1 4 0 53 6


Naslovna Hercegovina Banjalučke delicije u Hercegovini, otvara se Krajiška kuća u Trebinju\nU Trebinju su u petak počeli građevinski radovi na adaptaciji poslovnog prostora u samom centru grada, u Ulici cara Lazara, koji će biti buduća „Krajiška kuća“, prepoznatljivi brend Banjaluke sa delicijama poljoprivrednih proizvođača s ovog podneblja.\n„U Trebinju smo u dogovoru s gradom pokrenuli projekat ‘Krajiška kuća’. Očekujemo da završetak građevinskih radova omogući ulazak u objekat i njegovo opremanje za rad. Nadamo se da ćemo u toku marta ili aprila uspjeti da završimo ove radove“, potvrdio je za „Nezavisne“ Draško Ilić, direktor Centra za razvoj poljoprivrede i sela grada Banjaluka, koji rukovodi ovim objektom.\nIako radovi zbog sveukupne situacije s pandemijom virusa korona malo kasne, na proljeće će „Krajiška kuća“ najvjerovatnije primiti prve kupce iz Trebinja i okoline.\nPrema ranijim najavama, „Krajiškom kućom“ trebalo bi da gazduje Agrarni fond Trebinje, pri kojem djeluje i „Hercegovačka kuća“. Očekuje se da će se, kada radovi budu okončani, na policama „Krajiške kuće“ za početak naći više od stotinu autohtonih proizvoda s područja Banjaluke i cijele Krajine, ali će se asortiman vremenom povećavati, kako se radilo i kod „Hercegovačke kuće“.\n„Ovo će poboljšati i cjelokupnu turističku ponudu grada. Gastronomska ponuda Trebinja možda je i najkvalitetnija u regionu, a ‘Hercegovačka kuća’ je postala svojevrsni ‘muzej hercegovačkih ukusa'“, istakao je Marko Radić, direktor Turističke organizacije grada Trebinje.\nNaglasio je da će „Krajiška kuća“ svakako doprinijeti proširenju i obogatiti tu vrstu ponude, pogotovo proizvodima koji nisu tipični za Hercegovinu.\n„S obzirom na ‘Hercegovačku kuću’ u Banjaluci, mogu da kažem da je ovo jedan primjer dobre prakse u saradnji dva grada koji su našli uzajaman interes na dobrobit i građana i turista koji posjećuju Banjaluku i Trebinje“, kaže Radić.\nDraško Ilić istakao je da je plan Centra na čijem je čelu da se, ukoliko njihov plan rada za ovu godinu bude usvojen u Gradskoj upravi, pokrene i inicijativa za otvaranje objekata „Krajiške kuće“ u Beogradu i Novom Sadu.\n„Najbitnije je da kroz povećan broj prodajnih objekata povećavamo i proizvodnju i preradu unutar naših gazdinstava, a samim tim i njihovu veću zaradu, te zaposlimo što veći broj ljudi u poljoprivredi“, istakao je Ilić.


pink.rs | Srbija će nastupiti prvi put na reliju\nSrbija će nastupiti prvi put na reliju\nAuto-moto savez Srbije je u saradnji sa Sportskim auto i karting savezom Srbije, Ministarstvom omladine i sporta i Sportskim savezom Srbije predstavio prvu reprezentaciju Srbije u reli disciplini auto sporta.\nNaša reprezentacija će po prvi put nastupati na “Rally Bulgaria”, koji se 50. jubilarni put održava u Bugarskoj, od 09. do 12. maja. Ovaj reli, ukupne dužine 628 kilometara, vozi se dva dana i izuzetno je zahtevan.\n“Rally Bulgaria” boduje se za Evropski reli trofej. U jakoj konkurenciji takmičara iz regiona, našu zemlju predstavljaće Nenad Vićentić, Željko Milutinović, Goran Rabas, Luka Kotorčević i Nikola Jović.\nPredsednik AMSS Dejan Stojić istakao je da je ta organizacija uložila dosta napora kako bi naša zemlja imala svog predstavnika i na auto takmičenjima, te izrazio zahvalnost svima koji su učestvovali u stvaranju reprezentacije koja će braniti boje Srbije na predstojećem reliju.\n-Još pre dve godine AMSS i SAKSS formirali su reprezentaciju u kartingu i danas ta deca već uveliko osvajaju bodove. Nadam se da ćemo tim putem nastaviti i u reli disciplini, te da ćemo ovaj sport podići na još viši nivo, rekao je Stojić i najavio formiranje reprezentacije i u ostale dve discipline.\nAMSS je nosilac razvoja auto sporta u zemlji, a formiranje ove reprezentacije upravo govori u prilog tome, rekao je generalni sekretar AMSS Milan Nikolić koji je istakao da je u martu ove godine zabeležen i rekordan broj učlanjenja u AMSS.\nU cilju bezbednog tranzita kroz Srbiju, pružanjem pomoći na putu, svojim članovima i članovima inostranih partnerskih klubova, i svim drugim vozačima, slobodno mogu da kažem da smo u potpunosti spremni za narednu sezonu.\nOvim putem apelujem na sve vozače da brzinu prilagode propisima u predstojećim prazničnim gužvama, na gradskim i magistralnim saobraćajnicama kao i na autoputu, gde merenje srednje brzine između naplatnih rampi odlično funkcioniše, i svako prekoračenje se evidentira i sankcioniše.\nPodsetio bih da, kao društveno odgovorna kompanija ove godine organizujemo jubilarno, 50. po redu, takmičenje osnovaca “Šta znaš o saobraćaju”, čime sprovodimo masovnu saobraćajnu edukaciju za osnovce vodeći računa o bezbednosti najmlađih učesnika u saobraćaju.\n-Nastavljamo putem koji smo prethodnih pet godina trasirali zajedno sa Mirkom Butulijom i opravdavamo poverenje građana koje gradimo u svom skoro 100 godina dugom poslovanju - ponosno je istakao Nikolić. Reprezentativci Srbije izrazili su zahvalnost AMSS i SAKSS na podršci, istakavši da se nadaju da će takmičenje biti uspešno, te da će opravdati ukazano poverenje i Srbiji doneti i prvi pehar.


ZA OBOSTRANI UŽITAK: Poza "amazonka" - divlja i strastvena : Nadlanu.com\nObjavljeno 26. sep 2020. / 14:15:20\nIgrarije u krevetu valja "začiniti" nekom drugačijom pozom s vremena na vreme. Ipak, jasno nam je da neki ljudi ne vole previše da eksperimentišu, kao i da određeni položaji u seksu izgledaju neprijatno ili potpuno bizarno, te su u samom startu odbojni čak i za pokušati, odnosno, nisu baš za svakoga.\nBaš iz tog razloga, "Amazonka", poza koja podseća na misionarsku, dozvoljava partnerima da zamene uloge, odnosno da partnerka bude ta koja je dominantna i koja diktira ritam.\n- Mislim da bi ovo mogao biti zabavan prelazni položaj – onaj koji je dobar kad želite brzo da se uzbudite, ali u kom ne možete dugo da ostanete, pa ćete verovatno poželeti da pređete u položaj koji nudi više komfora i konkretniju stimulaciju klitorisa - kaže Ian Kerner, doktor, seksualni terapeut i autor knjige "Ona dolazi prva".\n- Ova pozicija bi takođe mogla biti izuzetno dobar način za postizanje zajedničkog orgazma - kaže Kerner.\nDruga strana "Amazonke"\namazonkaeksperimentisanjefleksibilnostg tačkaklitorismisionarska pozaorgazampartnerpozapoze u seksuseksseksualne igračkestrasttelovibrator


Održano suđenje protiv Bečejskog mozaika | Autonomija\nOdržano suđenje protiv Bečejskog mozaika\nRedakcija “Bečejskog mozaika” saopštila je ranije da je Kolarski tek nakon dva meseca od objavljivanja teksta došao u redakciju i zatražio da se objavi “izvinjenje” redakcije\nSuđenje protiv nedeljnika “Bečejski mozaik” iz Bečeja po tužbi odbornika Srpske radikalne stranke u Skupštini opštine Bečej Nebojše Kolarskog održano je danas pred Višim sudom u Novom Sadu.\nKolarski je tužio izdavača “Bečejskog mozaika”, firmu “Mozaik” i novinarku Kristinu Demeter Filipčev za naknadu nematerijalne štete u iznosu od pola miliona dinara, zbog pretrpljenih duševnih bolova zbog povrede časti i ugleda.\nKolarski je list tužio zbog teksta “Radikalno crno na belo” iz februara ove godine.\nU tom tekstu, novinarka Kristina Demeter Filipčev navela je da je Kolarski na sednici Skupštine opštine, govoreći o lokalnom akcionom planu za Rome i lokalnom akcionom planu zapošljavanja, koristio govor mržnje, jer je građane delio na “crne” i na “bele”.\nRedakcija “Bečejskog mozaika” saopštila je ranije da je Kolarski tek nakon dva meseca od objavljivanja teksta došao u redakciju i zatražio da se objavi “izvinjenje” redakcije.\n“Pošto je zakonski rok istekao, redakcija mu je ponudila da sam napiše reagovanje, ali je Kolarski, uz opasku ‘vi niste normalni’ napustio redakciju”, saopštio je “Bečejski mlozaik.\nNezavisno društvo novinara Vojvodine ranije je ocenilo da je tužba protiv ovog lokalnog nedeljnika iz Bečeja “politički pritisak na nezavisno i slobodno novinarstvo”.


Protesti zbog imena Makedonije | EurActiv Serbia\nSpor između Grčke i Makedonije oko imena bivše jugoslovenske republike traje 27 godina i glavna je prepreka makedonskom putu u NATO i Evropsku uniju. Grčka, članica oba saveza, blokira suseda za čije ime tvrdi da pokazuje teritorijalne pretenzije prema provinciji istog imena u severnoj Grčkoj. Međutim, poslednje informacije o razgovorima predstavnika dveju država nagoveštavaju da će do kompromisa verovatno doći i da će put Skoplja ka Briselu biti otvren.\nAli u Grčkoj stvari ne idu baš glatko. Više od 100.000 Grka okupilo se 21. januara u Solunu ispred statue Aleksandra Makedonskog protiv kompromisa oko imena makedonske države koji bi uključivao reč "Makedonija". Policija nezvanično procenjuje da se na demonstracijama okupilo oko 90.000 ljudi, dok organizatori tvrde da je na skupu bilo 400.000 demonstranata, uprkos podršci koju međunarodna zajednica daje kompromisnom rešenju.\nMakedonija je u Ujedinjene nacije primljena kao Bivša jugoslovenska republika Makedonija (BJRM), iako je Savet bezbednosti to prihvatio kao privremeno ime kad je odobrio zemlji prijem u UN.\nPoslednjih meseci i u Atini i u Skoplju iskazana je spremnost na kompromis i obnovljeni su pregovori uz posredovanje Ujedinjenih nacija, a predlozi oko kojih su se generalno složili uključuju varijante: Republika Nova Makedonija, Republika Severna Makedonija, Republika Gornja Makedonija, Republika Vardarska Makedonija, Republika Makedonija (Skopje).\n"Sada je prava prilika da Makedonija i Grčka pronađu rešenje za dugogodišnji spor oko imena", izjavio je bivši zamenik pomoćnika državnog sekretara SAD za evropske i evroazijske poslove Hojt Brajan Ji, 19. januara. On je dodao da "ne želimo da vidimo promene u granicama Zapadnog Balkana, ne vidimo potrebu za tim“, dodajući da je kompromis moguć uz snažnu volju lidera obe države.\nPremijer Makedonije Zoran Zaev je izrazio optimizam kako će spor s Grčkom o imenu države biti okončan dostojanstveno.\n“UN stvara uslove za napredak pregovora. Ishod će zavisiti od spremnosti obe strane za kompromis, uzimajući u obzir razlike," saopštila je vlada u Skoplju.\nJedan zvančnik EU je 18. januara rekao za portal EURACTIV.com da "održavanje dobrih međususedskih odnosa, uključujući i prihvatljivo rešenje za ime pod okriljem UN ostaju najvažniji" i dodao da EU "pozdravlja uključivanje vlade u diskusiju sa partnerima u Grčkoj kako bi se osnažili dobrosusedski odnosi i nadamo se da će se to proširiti i na buduće konkretne rezultate".\nTako očigledno ne misle demontranti u Solunu, koje su organizovali ekstremni pripadnici crkve, krajnji desničari i Grci iz dijaspore. Na protestu je bilo manjih čarki između demonstranata i anarhista koji su organizovali kontramiting, na šta je policija intervenisala suzavcem.\nSkup je privukao i članove neonacističke partije Zlatna zora koji su se okupili oko statue Alekandra Velikog zajedno sa loakalnim sveštenstvom.\nGrčki premijer Aleksis Cipras, koji će se verovatno sresti sa Zajevim na ekonsomskom forumu u Davosu koji je počeo 21. januara, je u intervjju 20. januara rekao: "Ukolio postoji šansa za rešenje, bila bi nacionalna glupost dobro je ne iskoristi." On je dodao i da može da razume "zabrinutost i osetljivost" Grka na severu.\nFoto: Beat / bap


VAŠINGTON TRAŽI GARANCIJE: Dogovor o Kosovu i Metohiji ne sme da utiče na zemlje u regionu! | Skandalozno\nVAŠINGTON TRAŽI GARANCIJE: Dogovor o Kosovu i Metohiji ne sme da utiče na zemlje u regionu!\nBeograd i Priština nemaju neograničenu slobodu u dijalogu, poručeno je u četvrtak iz Ambasade SAD u Prištini, a analitičari taj stav tumače kao upozorenje da nikakvo konačno rešenje neće biti primenjeno bez saglasnosti Amerike i, posebno, da će važiti samo za Kosovo, a ne i za zemlje u regionu.\nPredsednik skupštinskog Odbora za Kosovo i Metohiju Milovan Drecun smatra da Amerika, izjavom da će prepustiti Beogradu i Prištini da postignu dogovor o KiM, ali da dve strane neće imati neograničenu slobodu u delovanju, pokazuje da je nezaobilazan činilac u rešavanju kosovskog problema, bez čije saglasnosti neće biti verifikovano bilo kakvo rešenje.\n“Amerika kao najuticajniji činilac na KiM upozorava i Beograd i Prištinu da će od Vašingtona na kraju zavisiti da li će eventualni dogovor biti primenjiv”, rekao je Drecun za Tanjug.\nStav Ambasade SAD vidi i kao upozorenje da moguće rešenje kosovskog pitanja ne sme da se poput “domino efekta” odrazi na druge zemlje u regionu.\n“Mislim da se izjavom cilja na BiH koja bi, ili barem njeni delovi, možda pokušala da primeni rešenje koje bi se postiglo sa KiM”, naveo je Drecun.\nOglašavanje Ambasade SAD u Prištini, Drecun tumači i kao potvrdu saglasnosti Amerike da se između Beograda i Prištine konačno postigne sporazum na kompromisan način.\nAmerički zvaničnici su, kako primećuje, to nagoveštavali i ranije izjavama da će SAD prihvatiti razgovore Beograda i Prištine i da neće nametati svoje rešenje, ali da će se izjasniti da li im odgovara takvo rešenje.\nZa Drecuna je najvažnije da je Vašington saglasan da trenutno stanje nije dugoročno održivo i da je, kako kaže, jasno da Beograd neće prihvatiti samoproglašenu nezavisnu državu.\nNova albanska pregovaračka „granica“: Sve do Vranja!\n“Najuticajnija zemlja oko kosmetskog problema prihvatila je stav Beograda da mora da se razgovara i postigne rešenje i to je veliki napredak”, zaključuje Drecu.\nProroković: Poruka SAD nakon izjave Milorada Dodika\nDušan Proroković iz Instituta za međunarodnu politiku i privredu zapaža da se Ambasada oglasila nekoliko dana posle izjave Milorada Dodika o rešenju KiM i statusa Republike Srpske.\nProroković to tumači kao poruku SAD da bi, u slučaju postizanja sporazuma o razgraničenju Srba i Albanaca, Beograd morao da pruži garancije da se isti princip neće primenjivati na BiH, odnosno Republiku Srpsku.\n“Očigledno je kako su tu izjavu shvatili u Vašingtonu i otuda ovakva reakcija. U tom kontekstu verovatno bi se tražilo od Beograda da pruži garancije da se takav koncept ne može koristiti u BiH”, naveo je Proroković.\nOcenjuje da je poruka američke ambasade takođe opomena Beogradu i Prištini da rešenje za KiM treba da bude u skladu sa ranijim stavovima SAD.\nProroković je uveren da američka diplomatija neće odstupati od ranije definisanih smernica za rešavanje kosovske krize i jasno iskazanog stava da SAD podržavaju nezavisnost Kosova u postojećim granicama.\n“NJihov cilj je potpuna legitimizacija i legalizacija satusa Kosova u međunarodnim odnosima i mislim da tu neće biti velikih promena”, rekao je Proroković.\nĐukanović: Poruka Prištini da nema ništa od maksimalističkih ciljeva\nProfesor Fakulteta političkih nauka Dragan Đukanović kaže da se SAD vraćaju na prvobitnu poziciju, koja podrazumeva određena ograničenja kada je reč o dijalogu Beograda i Prištine.\n“Amerika je među prvima priznala nezavisnost Kosova, a mislim da se pomenuta ograničenja odnose na teritorijalnu kompoziciju Kosova”, rekao je Đukanović.\nPredviđa da će se Vašington u narednom periodu pozivati na zaključke Kontakt grupe iz 2005. godine o tome da nema podele Kosova, kao ni pripajanja Kosova drugim državama.\nUzimajući u obzir konfuzne poruke o granicama koje su stizale iz Prištine poslednjih dana, Đukanović ocenjuje da SAD između ostalog i poručuju Prištini da od njihovih maksimalističkih ciljeva nema ništa.\n“Čitali smo na Tviteru različite Tačijeve poruke, od toga da neće biti promene granica do toga da će biti korekcije granice prema jugu Srbije. Mislim da preko Ambasade u Prištini SAD šalju signal da od toga nema ništa”, zaključio je Đukanović.\nBudite prvi sa komentarom na članku "VAŠINGTON TRAŽI GARANCIJE: Dogovor o Kosovu i Metohiji ne sme da utiče na zemlje u regionu!"